amanoisuno/poetBack huggingface dataset:
清音亭憩暑 徐沖淵 
水落石澗鳴，中含太古音。安得微妙人，寫入朱弦琴。六月天不雨，赤日雲無陰。道人憩其側，脫巾卧青林。好風松上來，聊復披吾襟。朱炎拆厚地，晴嵐冒高岑。願分一勺泉，爲民作甘霖。
清隠齋飲酒 徐沖淵 
暖風薄雨輕烟散，晴日游絲飛絮亂。竹窗午夢啼鳥驚，松軒晚飲幽人喚。一壺碧酒如春濃，萬斛羈愁若冰泮。興來索筆謾題詩，碧桃花下綸巾岸。
冰壺 徐沖淵 
一泓雖淺清，長時自甘冷。可憐病渴人，臨深垂短綆。
通明館灑掃二首  其一 徐沖淵 
聖恩寬大放還鄉，便著草鞋挑鉢囊。中路忽逢天柱詔，一行今侍玉皇香。浮舟載月苕溪上，倚杖瞻雲魏闕旁。身到通明上頭館，好山驚見暮蒼蒼。
通明館灑掃二首  其二 徐沖淵 
逋客還山一笑咍，故人憐我不嫌猜。曉猿夜鶴總歡喜，蕙帳草堂相與開。可爲雨芽煙蕨住，直緣流水古松來。枝巢若許鷦鷯借，投老此生真快哉。
沖虛齋池荷 徐沖淵 
道人埋甕作新塘，胸次五湖波渺茫。太華移根聊戲劇，洄池分種不尋常。冰壺夜浸綠荷露，玉鑒晚吹紅藕香。可待秋風蓮子熟，會乘一葉汎滄浪。
句 徐沖淵 
破衲卷雲秋漠漠。
第一山 王渥 
亭聳東南第一山，登臨身在白雲間。市樓斜日紅高下，客艇輕波綠往還。輿地望中成異境，將軍閫外亦胡顔。
淳熙壬寅烏石山別□□嗣老禪師 趙公廙 
箇裏靈山處處通，本無來往與西東。臨行一句如何會，烏石山頭撞曉風。
句 林元仲 
原上卧龍無起日，柱頭化鶴見何年。
峽州 汪德輸 
醉翁昔日經行處，遐想英風萬古愁。芳草斜陽渾似舊，茫茫江水自空流。
瑞麥贊 林某 
淳熙天子，御圖三七。協氣所鍾，嘉禾乃出。巴夔之山，亙連阡陌。或兩其歧，或六其脊。惟是西門，近郊所植。六六同穎，函三爲一。茲誠創見，圖寫漏逸。乃知人爲，不逮天力。上方寅畏，擯華務實。臣不敢獻，私志於室。采詩之官，汗青之筆。編諸詩書，示此其質。
桃源 李韋之 
商山四老人，避世還出世。桃源獨終隠，坐看日月逝。
參政謝公挽詞  其一 黄定 
落落朋良會，千齡際遇難。雞香初坐帳，獬豸即峩冠。自抗囊封疏，長開黼座顔。西樞東府事，施設未全殫。
參政謝公挽詞  其二 黄定 
一自參機政，居然重本兵。尤優文與武，謚重敏兼榮。行矣躋三府，天乎夢兩楹。鄱陽當日讖，端的付唐生。
舍人崔公挽詞  其一 黄定 
昭代培英俊，皇天獨不仁。儒林埋鸑鷟，翰苑失麒麟。青史空遺字，黄麻半掩塵。惟餘忠藎語，分付義方人。
舍人崔公挽詞  其二 黄定 
昔會錢同舍，欽聞玉潤姿。公時尚縈服，我亦去持麾。再起風斯下，重來霧怯披。方圖問奇字，抆淚賦哀詞。
侍郎李公挽詞  其一 黄定 
昭代論人物，如公實罕儔。行藏一無愧，才業兩俱優。矜式新韋布，封章動冕旒。持荷簪筆地，猶想舊風流。
侍郎李公挽詞  其二 黄定 
吏績今無匹，邦人合去思。築隄防水患，振廩粒民饑。歷歷新安戒，洋洋近古詩。經綸曾未究，空有典刑遺。
石門洞 王孝嚴 
天下洞天三十六，玄鶴洞天一仙谷。兩山對峙一如門，深崖百丈垂飛瀑。青牛往矣不復見，白雲空鎖故山麓。奇哉勝地得人勝，至今俗客來忘俗。向來我實勞夢想，一旦登臨快心目。尋師訪道語未罷，扶藜上朝玄水淥。九天雲綻漏𩆵雨，一沼波翻濺瓊玉。亭高噴雪逼人寒，地冷風霜滿空蔌。老龍底事不知倦，雷澤千年無斷續。必是分潢天上來，便欲窮源駕黄鵠。康樂曾登最高處，謫仙幾向岩前宿。壁間禪壓已有詩，想見思泉傾萬斛。安得前人不道句，更與羲仙醉時讀。千峰如峽蒼波束，二十四灘猶箭速。轉頭溪風一棹寒，但效雙鳬到山曲。
舫齋 王孝嚴 
我本湖漘一漫郎，生來住處波茫茫。時尋畫舸破烟水，菰蒲滿路荷花香。一川窈窕詫紅蓼，兩岸蘆葦明秋霜。船頭鷗鳥日來往，溪上風月相迎將。一行作吏便相失，合眼靈運春池塘。紛紛雁鶩實可厭，紙尾姓字隨低昂。簿書終是俗人甚，江湖到了難相忘。公餘頼有數椽在，疏櫺兩行如船裝。不知風波世路險，穩著萬斛隨風檣。人生短篷何日近，向來苕霅今括蒼。江山轉柁千萬里，故人兩地遥相望。誰能爲我幻竹葉，頃刻泛宅歸滄浪。祇憑平生氣湖海，隨所寓處爲艅艎。夜寒滿載明月窗，北風打頭人不忙。動來況自不如靜，悔吝不到虛舟傍。胸襟五湖與三江，是中莫測誰望洋。直須喚取李郭輩，相與共泛無何鄉。
含笑花 許開 
獻笑佳人絕可憐，姿姿靨輔巧承歡。一枝不用千金買，雨洗風吹却粲然。
水仙花 許開 
定州紅花瓷，塊石藝靈苗。方苞茁水仙，厥名爲玉霄。適從閩越來，綠綬擁翠條。十花冒其顛，一一振鷺翹。粉蕤間黄白，清香從風飄。回首天台山，更識膽瓶蕉。
茉莉花 許開 
火令行南國，彤雲間丹霞。之子方熱中，濯濯冰雪花。植根却月盤，趣駕七香車。
洞霄宮 許開 
珠宮梁柱太平年，福地從知接洞天。曲檻一峰飛怪石，幽亭三峽迸流泉。驪龍睡重時方旱，白鶴歸來客欲仙。殿上紅雲西日映，此身如在玉皇前。
跋游本蘭亭序 李大異 
真僞紛紛甚得知，風流千古一羲之。山陰勝概今何在，却有人傳定武碑。
欣欣亭  其一 李大異 
門外青山收暮雨，林間歸路出行人。鷓鴣勸我早歸去，擬斫釣筒收紫筠。
欣欣亭  其二 李大異 
雨露汪洋四海春，嶺南嶺北多歸人。朝中賢士罕過此，莫惜青錢呼白鱗。
曾兄惠然見臨篤敘世契示以先哲遺墨稽首敬觀因題其後 李大異 
家傳文獻六經香，袖有驪珠日月光。喬木陰陰人已遠，祇應故笏是甘棠。
上桂林詹帥 姚宋佐 
九月無霜飛葉少，四時有笋亂叢深。桂林二十四巖洞，杖屨十年供醉吟。
梅月吟 姚宋佐 
梅花得月太清生，月得梅花越樣明。梅月蕭疏兩奇絕，有人踏月繞花行。
句  其一 姚宋佐 
當日客星今底處，化成臺輔柄璇霄。
句  其二 姚宋佐 
蠻丁誦吏部，沙戶知退之。
九鯉湖 黄艾 
九鯉山頭爽氣芬，潺湲九漈隔溪聞。青嶂高障海東日，碧溪流穿湖曲雲。坐聽𤠔聲憐草閣，夜深月色度松門。無緣能結茅齋宿，綠水丹山欲共分。
題丹徒漕渠 顧時大 
兩岡相望山壁立，地形脊高勢回潴。練湖寸板雖得尺，庱亭泄去如尾閭。自從秦鑿興赭徒，大業廣此事遨娛。歲久不治成癥瘀，下視一綫皆泥塗。
句 楊大全 
前溪六時水，上界數聲鐘。
風鈴 胡朝穎 
風不能調碎玉聲，宮商濫奏竟難名。誰家稚女敲方響，一曲從頭學不成。
旅夜書懷 胡朝穎 
十日春光九日陰，故關千里未歸心。遥憐兒女寒窗底，指點燈花語夜深。
春遊 胡朝穎 
風煙冉冉草萋萋，乍雨還晴不作泥。粉蝶亂隨花片妥，黄鸝雙壓柳枝低。一灣淥水明鳬影，數里青山送馬蹄。無限春光吟不盡，浮紅浪紫望中迷。
小金山 胡朝穎 
天光雲影碧相涵，百頃玻璃一望間。綠水遶門迷客渡，白雲終日伴僧閑。疏鐘破曉潛虬動，老木成陰倦鳥還。喚取頭陀磨石壁，爲渠題作小金山。
句  其一 胡朝穎 
科名成後竟如何。
句  其二 胡朝穎 
久聞父老言沙讖，爲問何時出狀元。
題資福院平綠軒二首  其一 陳炳 
水屋圍春綠，雲岑送曉青。無心向朝市，信步到禪扃。野境連天遠，疏鐘隔岸聽。杯行莫辭醉，簷月笑人醒。
題資福院平綠軒二首  其二 陳炳 
白髮流年迅，青春盡日閑。烟消漁舍出，風約櫓聲還。往事空搔首，微官祇强顔。漂零那對此，歸夢繞雲山。
贈篆書吳全仲古風 歐陽光祖 
黄帝史倉初作書，依類象形書亦疏。獸蹄鳥跡頗奇怪，乾端坤倪微發舒。周籀大篆十五篇，體製漸與蒼史殊。秦兼七國有天下，混一土宇同書車。趙高采歷競新作，胡母博學誇宏橅。是時小篆方挺出，蒼籀字畫勤芟除。雲陽繫囚變隸體，世喜簡便爭奔趨。人文日巧僞日勝，古意自此皆荒蕪。嶧山野火惟焦蘇，苦縣光和碑亦無。宣王石鼓後來出，真贋莫訂徒嗟吁。陽冰凜凜及前輩，字骨瘦硬中敷腴。潮乎下筆亦清切，杜陵謂與李蔡俱。寂寥恍已隔千載，遊心藝苑惟長驅。我朝巨筆惟章徐，武夷近數延陵吳。吳君心近覷天巧，瘦不露骨肥不粗。小字銀鈎鐵畫如，大字龍蛇相鬰紆。上窮羲黄下秦漢，掎摭彝鼎并盤盂。知音惜無浣花老，侯門欲曳鄒陽裾。勸君行矣勿留滯，識真四海多通儒。莫學婦人寫陰符，莫作奇字索酒沽。摩崖他日頌功德，大字深刻真良圖。
和朱元晦九曲櫂歌  其一 歐陽光祖 
聽取漁歌說武夷，武夷九曲水漣漪。放舟理櫂從頭去，三十六峰天下奇。
和朱元晦九曲櫂歌  其二 歐陽光祖 
一曲回看天鑑池，一邊草木與雲齊。金龍玉簡無尋處，花自春風鳥自啼。
和朱元晦九曲櫂歌  其三 歐陽光祖 
玉女峰臨二曲流，刳心學道幾春秋。東風不信心如鐵，却放石楠花滿頭。
和朱元晦九曲櫂歌  其四 歐陽光祖 
仙人駕船朝上真，三曲溪流日淺清。讀書巖前聞鶴唳，恐是舊時絃誦聲。
和朱元晦九曲櫂歌  其五 歐陽光祖 
日日金雞啁哳鳴，仙機巖前冬復春。繫舟四曲看題石，詩與人存今幾人。
和朱元晦九曲櫂歌  其六 歐陽光祖 
五曲溪回屋數椽，上依翠壁下流泉。幽居不用立名字，大隠一峰高插天。
和朱元晦九曲櫂歌  其七 歐陽光祖 
仙掌峰邊仙浴堂，泉聲戛戛潄琳琅。流從六曲灘頭去，猶带落花風裏香。
和朱元晦九曲櫂歌  其八 歐陽光祖 
七曲溪邊古寺基，石塘春水綠漪漪。澄波不見招提影，只有山光似舊時。
和朱元晦九曲櫂歌  其九 歐陽光祖 
神仙蛻骨鼓樓山，一去丹霄更不還。停舟八曲訪遺迹，風雨蕭蕭生暮寒。
和朱元晦九曲櫂歌  其一○ 歐陽光祖 
遊遍丹山與翠崖，新村渡口日西頹。神仙有無不可問，欵乃數聲歸去來。
句 歐陽光祖 
白髮駸駸吾老矣，名場從此欲投簪。
題釣臺 楊潛 
遐想當年隠富春，生涯只寄一絲綸。幸逢白水爲真主，肯向青山訪故人。試問勒功依日月，何如占象動星辰。回頭四七皆塵迹，獨有先生迹未塵。
句 楊潛 
烘日淺深色。
春夜 錢大椿 
燕子銜泥已下簾，深深庭院薄寒天。海棠枝上黄昏月，楊柳梢頭淺澹煙。勾引芳情春夢蝶，頻催愁緒夜啼鵑。踏青年少歸來晚，斗酒花陰枕石眠。
嘉定十六年題陶公惜陰處 吳紹 
幽房翠竹籠蒼蘚，更有流泉濺石硔。莫道塵埃人易涴，試來摇足濯清風。
乾道壬辰三月十日同叔衍游諸山用邵公濟大象閣韻 鄧椿 
□山正南隆，翼蔽如壁壘。白龍舞蜿蜒，漾漾環一水。最勝錦開屏，□秀當前起。石崩古有句，寧慮英靈止。東山屹相望，縷脉□□□。佳處更崇窅，頓倍客懷喜。後巖天下獨，人傑嘗□光。一門太平瑞，那復論表裏。盛事百年間，繼者能□耳。我來□乘酣，借□□□使。玉樹□風前，試把蒹葭倚。
荆山客邸題壁 范萬頃 
囊金遺失正茫然，逆旅仁心盡付還。從此弋陽添故事，不教陰德擅燕山。
梅花 葛郛 
玉屑裝龍腦，雲衣覆麝{月齋}。何堪夜來雪，香色兩淒迷。
留友人 葛郛 
良友間何闊，春事遽如許。勞君下鷗沙，一葉繫春渚。昨夢墜前世，再見欣欲舞。聊呼花底杯，酒面點紅雨。狂歌謝貫珠，清論雜揮麈。驪駒未可歌，妙句須君吐。
省過 程端蒙 
此道從來信不疑，安行何處履危機。無心更與世俯仰，有口不談人是非。悔吝愆尤須謹細，存亡得失要知幾。師門有意無人會，一餉忘言對落暉。
絕句 程端蒙 
滿城塵土污人甚，出郭青山入眼多。拏取小舟烟霧裏，此生真個老漁蓑。
送次卿兄還新安 程端蒙 
聞君戒明發，值此深秋時。相送碧山下，殷勤薦離巵。與君夙通譜，况爾學同師。所期在聞道，肯爲矜文辭。易通久淪沒，遺書亦參差。向非考亭翁，入德將焉施。駕言各勇往，實踐仍精思。聖賢去千載，凜凜如在茲。君歸歙水上，豈徒事耘耔。至言啟茅塞，予方日孜孜。
題嚴因崇報禪寺 趙師龍 
尋幽訪古到巖前，仰視雲霞接梵天。六代興王那復在，千身化佛尚依然。老松欲作蒼龍去，怪石常如猛虎眠。已覺塵勞變清浄，何當築室向危巔。
題虛照堂 彭仲剛 
宇空發天光，所患在自窒。機乘不容穟，事至紛若櫛。是中有物橫，滿眼皆黑漆。斯堂亦空歟，爲我作虛室。
題平心堂 彭仲剛 
一泓不盈寸，天地同其流。微風相傾欹，浩浩懷山丘。牛馬已不辨，况能鑒微不。我欲稱物施，舍是將安求。
三台峰 彭仲剛 
雁蕩奇峰絕比倫，巍然森列應天文。光聯奎壁期公輔，名顯瑶階欲致君。峻極冷擎中夜月，崢嶸突出半空雲。朝廷正爾需賢佐，光嶽鍾靈氣未分。
廷對應制 陳亮 
皇朝銳意急英賢，虜據中原七十年。際遇風雲凡事別，積功日月壯心愆。管簫器小誰能識，孔孟人存用則傳。慚負壽皇勤教育，奏篇半徹冕旒前。
及第謝恩和御賜詩韻 陳亮 
雲漢昭回倬錦章，爛然衣被九天光。已將德雨平分布，更把仁風與奉揚。治道脩明當正宁，皇威震疊到遐方。復讎自是平生志，勿謂儒臣鬢髮蒼。
謫仙歌 陳亮 
李白字太白，清風肺腑明月魄。揚鞭獨步止一人，我誦太白手屢拍。嘗聞太白長庚星，夜半星在天上明。仰天高聲叫李白，星邊不見白應聲。又疑白星是酒星，銀河釀酒天上傾。奈無兩翅飛見白，王母池邊任解酲。欲遊金陵自采石，玩月乘舟歸赤壁。欲上箕山首陽巔，看白餐雪水底眠紫煙。又不知在何處，漱瑶泉，酌霞杯。悵望不見騎鶴來，白也如今安在哉。我生恨不與同時，死猶喜得見其詩。豈特文章惟足法，凜凜氣節安可移。金鑾殿上一篇頌，沉香亭裏行樂詞。此特太白細事耳，他人所知吾亦知。脫靴奴使高力士，辭官妾視楊貴妃。此真太白大節處，他人不知吾亦知。歌其什，鬼神泣，解使青塚枯骨立。呼其名，鬼神驚，惟有群仙側耳聽。我今去取崑山玉，將白儀形好彫琢。四方上下常相隨，江東渭北休興思。會須乞我乾坤造化兒，使我筆下光焰萬丈長虹飛。
詠梅  其一 陳亮 
春回積雪層冰裏，香動荒山野水濱。带月一枝低弄影，背風千片遠隨人。
詠梅  其二 陳亮 
十里溫香撲馬來，江頭還見去年梅。喜開剩欲邀明月，愁落先教掃綠苔。
詠梅  其三 陳亮 
爲探梅魁策蹇馿，竹梢疏處見清癯。清香雅韻十分足，俗態囂塵一點無。寄我誰能如陸凱，愛渠自謂若林逋。夜窗却恐勞清夢，速剪寒梢浸玉壺。
詠梅  其四 陳亮  爱国 咏物 梅花 抒怀 咏物诗
疏枝橫玉瘦，小萼點珠光。一朵忽先發，百花皆後香。欲傳春信息，不怕雪埋藏。玉笛休三弄，東君政主張。
贈劉改之 陳亮 
劉郎飲酒如渴虹，一飲澗壑俱成空。胸中磊磈澆不下，時吐勁氣噓青紅。劉郎吟詩如飲酒，淋漓醉墨濡其首。笑鞭列缺起豐隆，變化風雷一揮手。吟詩飲酒總餘事，試問劉郎一何有。劉郎才如萬乘器，落濩輪囷難自致。彊親舉予作書生，却笑書生敗人意。合騎快馬健如龍，少年追逐曹景宗。弓弦霹靂餓鴞叫，鼻尖出火耳生風。安能規行復矩步，斂袂厭厭作新婦。黄金揮盡氣愈張，男兒龍變那可量。會須斫取契丹首，金甲牙旗歸故鄉。
壽曾主管  其一 陳亮 
累世名稱閥閲高，搢紳維復似英豪。宏才咸許致千里，小試先觀夢四刀。方正寧容遷嶽麓，清明端可鑒絲毫。文章政事傳家美，須信池中有鳳毛。
壽曾主管  其二 陳亮 
豫章此夕誕賢良，非霧非煙遶畫堂。正是庭蘭爭秀發，更當隴麥弄輕黄。一杯爲壽滄溟窄，萬口同詞日月長。朝晚定知歸禁近，千年常得侍清光。
送文子徐妹丈赴隨州太學掾用司馬文正公送先郎中詩韵爲別 陳亮 
昔仰南洲德，今逢世嗣賢。聲名江左重，文教漢東專。君意思空馬，吾生肯絕弦。江頭無語處，一葉浪花前。
送文子赴闕 陳亮 
直排閶闔挽天潢，到得雲章自帝鄉。電抉雷掀驚偉特，韵成鈞奏快鏗鏘。紫泥新拜絲綸寵，前席行依日月光。禁侍燕閑如獻納，願將民瘼達君王。
送文子轉漕江東二首  其一 陳亮 
九重寤寐憶忠誠，故向長沙起賈生。魏闕絲綸新借寵，秦淮草木舊知名。已聞塞下銷鋒鏑，正自胸中有甲兵。萬幕從茲無減竈，笑看卧鼓舊邊城。
送文子轉漕江東二首  其二 陳亮 
詔頒英簜促鋒車，暫借長才按轉輸。昔嘆當年無李牧，今知江左有夷吾。休論足食爲先策，自是平戎在用儒。來歲春風三月暮，沙堤隠隠接雲衢。
姑蘇臺同年會次袁說友韻 趙彥真 
杏園名勝與春違，落落晨星入望稀。百里我方欣際遇，二天公正許馮依。繡衣俱近雲霄路，綺席聊分山水暉。已幸光華參末至，鳳池行且看雙飛。
湘中 詹體仁 
天寒楚雲浄，木落湘山幽。空江夜來雨，水滿蘆花洲。西風何渺渺，滄波日悠悠。有懷誰與言，注目孤鴻秋。
昔遊詩 詹體仁  洞庭湖
洞庭八百里，玉盤盛水銀。長虹忽照影，大哉五色輪。我舟渡其中，晃晃驚我神。朝發黄陵祠，暮至赤沙曲。借問此何處，滄灣三十六。青蘆望不盡，明月耿如燭。灣灣無人家，只就蘆花宿。
宿蘭溪水驛前 詹體仁 
合眼波吹枕，開篷月入船。奇哉一江水，寫此二更天。剩欲酣清賞，翻愁敗醉眠。今宵懷昨夕，雨卧萬峰前。
江夏寓興 詹體仁 
風與檣烏便，儂先塞雁來。山經七澤斷，潮自九江回。漁父猶知隠，騷人枉衒才。朋從正相遠，梅信爲誰開。
過廣陵驛 詹體仁 
秋風江上芙蓉老，階下數株黄菊鮮。落葉正飛揚子渡，行人又上廣陵船。寒砧萬戶月如水，老雁一聲霜滿天。自笑棲遲淮海客，十年心事一燈前。
登岳陽樓 詹體仁  岳阳楼
洞岳之東江水西，簾旌不動夕陽遲。登臨吳蜀橫分地，徙倚湖山欲暮時。萬里來遊還望遠，三年多難更凭危。白頭弔古霜風裏，老木蒼波無限悲。
解組自樂 詹體仁 
去日春蠶吐素絲，歸來黄麥看金衣。沙鷗不入鴛鴻侶，依舊滄浪繞釣磯。
遊南臺閩粵王廟 詹體仁 
海角釣龍人杳杳，雲間待雁路迢迢。若爲借得山頭石，每到商秋坐看潮。
幽居 詹體仁 
投老安閑世味疏，深深水竹葺幽居。牀頭昨夜風吹落，多是經年未報書。
姑蘇臺同年會次袁說友韻 詹體仁 
秋鴻社燕巧相違，從古交遊會合稀。海內弟兄今有幾，吳中賢士得相依。已消桃李爭春意，且向桑榆共夕暉。回首慈恩舊題處，年華心事逐雲飛。
登浮光四望亭 王柟 
長年忍淚說中原，望徹中原隔戍垣。誰遣江淮限南北，從來宇宙一乾坤。功名紙上徒虛語，歲月誰邊恐斷魂。老矣叫閽無處所，倚空長劍與誰論。
觀梅 王柟 
誰見梅花正發時，江天雪意欲垂垂。疏枝冷蕊春無幾，斷水殘雲意自奇。疏影偶因明月見，暗香惟有好風知。何人更起調羹手，莫道功成結子遲。
南康泊舟欲遊廬山值雪 王柟  庐山
春風浩蕩江湖客，咫尺廬山風雨急。門前老樹最關情，一夜相思頭盡白。
送留正知贛州 傅伯成 
尚書鎮章江，慈母懷嬰兒。去年甫去郡，未覺棠陰移。如何失調馭，衆目驚睽睽。詔書念前績，趣起持州麾。重臨亦云寵，去後良多思。
素馨花 傅伯成 
昔日雲鬟鎖翠屏，只今烟冢伴荒城。香魂斷續無人問，空有幽花獨擅名。
五峰巖 傅伯成 
山中亦何有，煙雲扶層梯。疊石撫空罅，洞水涵清漪。
擬和元夕御製 傅伯成 
萬戶千門綉作團，未央宮闕聳巑岏。燈花無數排金粟，月魄當空倚扇紈。香繞御爐煙羃羃，玉瑶仙佩響珊珊。遊人共說歸來晚，一枕鈞天好夢殘。
擬和元夕御詩 傅伯成 
元夜新添一月春，麴輕花嫩未成塵。笙歌滿地醉還醒，樓閣中天奐且輪。新樂妙如儀鳳舞，遠人動似塞鴻賓。不知湛露恩多少，但見三韓拜舞頻。
句 傅伯成 
歲晚松篁期苦節，春光桃李任多情。
右軍祠堂 高祖之 
一麾東晉守，八體入神書。墨水傳遺蹟，蘭亭表舊居。挂冠高興逸，坦腹舊牀虛。峻嶺崇山景，依然想似初。
臨終偈 張道成 
七十四年命幻身，臨行動衆動群倫。鳴鐘擊鼓渾閑事，一點圓明不動真。咦!擘破乾坤一玄牝，挐將日影掛林梢。
敬贊月林觀禪師  其一 陳貴謙 
示現人間忍辱仙，單提獨弄祖師禪。生涯一鉢無安處，惟有聲名萬古傳。
敬贊月林觀禪師  其二 陳貴謙 
傳得西林夜半衣，解將鐵笛逆風吹。重重話墮全擔荷，青出於藍只自知。
敬贊月林觀禪師  其三 陳貴謙 
與師曾結宿生因，一笑吳門二十春。再見已忘標月指，無言可贊法王身。
偈頌七十六首  其一 釋師觀 
佛語心爲宗，無門爲法門。箇裏全身入，別是一乾坤。
偈頌七十六首  其二 釋師觀 
坐斷要津，全提正令。佛祖到來，也須乞命。
偈頌七十六首  其三 釋師觀 
大庾嶺頭提不起，同庵親手付將來。等閑搭在肩頭上，凡聖齊教眼豁開。
偈頌七十六首  其四 釋師觀 
法法不隠藏，今古露堂堂。更進這一步，明明爲舉揚。
偈頌七十六首  其五 釋師觀 
動絃別曲，葉落知秋。風生大野，水向東流。
偈頌七十六首  其六 釋師觀 
聖因古蘭若，湖邊絕瀟灑。知他幾百年，已屬斯人也。
偈頌七十六首  其七 釋師觀 
日可冷，月可熱，衆魔不能壞真說。
偈頌七十六首  其八 釋師觀 
結夏又十日，箇事作麽生。無風荷葉動，決定有魚行。
偈頌七十六首  其九 釋師觀 
日日是好日，時時是好時。只爲分明極，翻令所得遲。
偈頌七十六首  其一○ 釋師觀 
真正舉揚，法堂前草深一丈。有如是作略，有如是榜樣。箇是阿誰，廣度和尚。
偈頌七十六首  其一一 釋師觀 
斷人性命，不勞餘刃。四海一家，風恬浪靜。
偈頌七十六首  其一二 釋師觀 
此世不移動，彼世不改變。惟一堅密身，一切塵中現。
偈頌七十六首  其一三 釋師觀 
今朝十月一，開爐是此日。趙州賓主話，聖因爲拈出。
偈頌七十六首  其一四 釋師觀 
去去實不去，來來實不來。去來如夢幻，虛空絕點埃。
偈頌七十六首  其一五 釋師觀 
五日上堂，朝朝入室。三八念誦，叢林規式。美食不中飽人喫。
偈頌七十六首  其一六 釋師觀 
本無迷悟人，只要今日了。了了了了了，面南看北斗。
偈頌七十六首  其一七 釋師觀 
我有一轉語，歷劫常如此。迥絕無人處，聚頭相共舉。
偈頌七十六首  其一八 釋師觀 
天得一以清，地得一以寧。君王得一天下治，衲僧得一眼橫鼻直。皇恩佛恩，一時報畢。
偈頌七十六首  其一九 釋師觀 
滿眼覷不見，滿耳聽不聞。空劫已前事，分明舉似君。
偈頌七十六首  其二○ 釋師觀 
十方諸國土，無剎不現身。舉頭天外看，誰是箇中人。
偈頌七十六首  其二一 釋師觀 
目顧四方，指天指地。獨弄單提，無是不是。普請惡水驀頭澆，不忘靈山親受記。
偈頌七十六首  其二二 釋師觀 
解語非干舌，能言不是聲。剎剎塵塵爾，何處著渾身。
偈頌七十六首  其二三 釋師觀 
叢林法社共成褫，雪老當年用此機。頸上手巾腰下杓，至今千古有風規。
偈頌七十六首  其二四 釋師觀 
咄這尊慈，口甜心苦。带累我儂，破家蕩戶。者僧話墮處，直下明明舉。一炷栴檀充宇宙，誰道黄金如糞土。
偈頌七十六首  其二五 釋師觀 
臘八是今朝，如來成道日。夜半見明星，從此生荆棘。荆棘生人間，天上錯流傳。
偈頌七十六首  其二六 釋師觀 
年去年來年年事，日來日往日日新。木人撫掌呵呵笑，一段風光畫不成。見便見，莫沈吟。樓上已吹新歲角，堂前猶點舊年燈。
偈頌七十六首  其二七 釋師觀 
年窮歲盡，有何言，東村王老夜燒錢。野鬼閑神俱屏跡，無依無欲是金仙。
偈頌七十六首  其二八 釋師觀 
此衆無枝葉，唯有諸貞實。我法妙難思，五千人退席。
偈頌七十六首  其二九 釋師觀 
驀然平地一聲雷，驚得蟭螟眼豁開。是聖是凡俱不立，何妨隨處舞三臺。
偈頌七十六首  其三○ 釋師觀 
一二三四五，五四三二一。無量妙義門，皆從此經出。
偈頌七十六首  其三一 釋師觀 
趙州無佛性，豐干太饒舌。南泉一枝草，雲門乾屎橛。
偈頌七十六首  其三二 釋師觀 
光陰何太疾，如白駒過隙。惟有衲僧家，日日是好日。
偈頌七十六首  其三三 釋師觀 
去年梅，今年柳，馨香顔色常依舊。不屬陰陽別是春，靈根本是吾家有。
偈頌七十六首  其三四 釋師觀 
彌勒真彌勒，分身千百億。時時示時人，時人俱不識。
偈頌七十六首  其三五 釋師觀 
目顧四方，法中之王。將何報德，一杓香湯。
偈頌七十六首  其三六 釋師觀 
唇上碧斑賓豹博，舌頭當的帝都丁。鴛鴦羣出從君看，不把金針度與人。
偈頌七十六首  其三七 釋師觀 
暑退凉生，風高露冷。葉落歸根，藏頭露影。趙州喫茶，雲門胡餠。如何是道，明眼落井。
偈頌七十六首  其三八 釋師觀 
惺惺寂寂是，寂寂惺惺非。棄却甜桃樹，沿山摘醋梨。如是句中能會得，從教人競覓玄微。
偈頌七十六首  其三九 釋師觀 
六月炎炎如火聚，就中自有清凉處。犀牛扇子謾相隨，頭角崢嶸誰敢覷。
偈頌七十六首  其四○ 釋師觀 
時不待人，月不破五。那一著子，未敢相許。
偈頌七十六首  其四一 釋師觀 
驀直驀直，青天白日。勘破了也，一文不直。
偈頌七十六首  其四二 釋師觀 
開池不待月，池成月自來。寒山逢拾得，拊掌笑咍咍。
偈頌七十六首  其四三 釋師觀 
如來結制日，諸緣俱頓息。九十日長期，衲僧口掛壁。咄，正是黑牛卧死水。
偈頌七十六首  其四四 釋師觀 
薰風自南來，殿閣生微凉。要知端的意，拄杖爲敷揚。
偈頌七十六首  其四五 釋師觀 
上元佳節是今日，匝地普天星斗出。好向機先著眼看，莫教蹉過然燈佛。
偈頌七十六首  其四六 釋師觀 
伎倆有盡，我默無窮。達磨不識，眼瞎耳聾。
偈頌七十六首  其四七 釋師觀 
開眼見明，合眼見暗。開眼合眼，知而故犯。一毫頭上現乾坤，堪笑雲門咦顧鑑。
偈頌七十六首  其四八 釋師觀 
南泉水牯自天然，隨分些些任變遷。長嘯一聲天地窄，了無佛法與人傳。
偈頌七十六首  其四九 釋師觀 
秋風冷，秋桂香。秋露白，秋葉黄。秋蛩吟，聲短長。此時景，有餘光。便恁麽去，正好喫棒。須知遠烟浪，刖有好商量。
偈頌七十六首  其五○ 釋師觀 
今朝七月一，解夏半月日。摩挲拄杖子，笠頭勤拂拭。狗子無佛性，一文也不直。
偈頌七十六首  其五一 釋師觀 
時節若至，其理自彰。一番新雨過，禾稻弄微黄。
偈頌七十六首  其五二 釋師觀 
雲門有一曲，臘月二十五。拍拍是令，全身裏許。阿呵呵，萬像森羅齊作舞。
偈頌七十六首  其五三 釋師觀 
梵志翻著襪，是人皆道錯。寧可刺你眼，不可癮我脚。莫莫，醍醐上味，翻成毒藥。
偈頌七十六首  其五四 釋師觀 
收麥纔了插秧來，終日忙忙安在哉。直下更無回避所，優鉢羅花當處開。
偈頌七十六首  其五五 釋師觀 
前念是凡，後念是聖。脫體無依，因邪打正。須彌頂上擊金鐘，七佛如來合掌聽。
偈頌七十六首  其五六 釋師觀 
萬里無寸草，衲僧何處討。蘸雪喫冬瓜，誰知滋味好。
偈頌七十六首  其五七 釋師觀 
撾動禾山鼓，吹起少林笛。當機覿面提，覿面當機疾。咄，一任風吹日炙。
偈頌七十六首  其五八 釋師觀 
晷運推移，日南長至。自古自今，同天同地。靈山一會尚儼然，雷音堂中談不二。
偈頌七十六首  其五九 釋師觀 
孤雲野鶴，何天不飛。這一句子，同道方知。
偈頌七十六首  其六○ 釋師觀 
礙處非牆壁，通處沒虛空。雙關俱透徹，別是一家風。
偈頌七十六首  其六一 釋師觀 
葛公住此山，此山湛如藍。只今何處去，猶自口喃喃。
偈頌七十六首  其六二 釋師觀 
月已破五，年又過半。拄杖拈來，如何判斷。百年三萬六千日，也是秦時𨍏轢鑽。
偈頌七十六首  其六三 釋師觀 
此世不移動，彼世不改變。當處發生，隨處滅盡。阿呵呵，見不見，秋風一陣來，落葉兩三片。
偈頌七十六首  其六四 釋師觀 
問訊燒香，閑行靜坐。與麽分明，是箇什麽。
偈頌七十六首  其六五 釋師觀 
一日不作，一日不食。木平搬土，石霜泥壁。洪山斷足，仰山作息。澄翠門下，朝朝入室。如上所供，並皆詣實。
偈頌七十六首  其六六 釋師觀 
臘盡春至，頭頭顯示。雪裏梅花，馨香撲鼻。認著依前還不是。
偈頌七十六首  其六七 釋師觀 
一九與二九，相逢不出手。因甚不出手，免見揚家醜。
偈頌七十六首  其六八 釋師觀 
山奇水秀洞中天，與麽分明知幾年。左右逢源無限意，幾人於此徹根源。
偈頌七十六首  其六九 釋師觀 
法法本來法，無法無非法。這箇是烏回拄杖子，那箇是本來法。
偈頌七十六首  其七○ 釋師觀 
昨日入院，今朝設粥。齋罷喫茶，參前澡浴。箇是靈山親付囑。
偈頌七十六首  其七一 釋師觀 
朝朝相似，日日一般。年窮歲盡，盡底掀翻。依舊孟春猶寒。
偈頌七十六首  其七二 釋師觀 
人笑鵓鳩拙，鵓鳩自不拙。兩莖柴子上，一生打得徹。打刀須是并州鐵。
偈頌七十六首  其七三 釋師觀 
今朝四月一，結夏又在即。若是到家人，日日是好日。
偈頌七十六首  其七四 釋師觀 
鶴立松梢月，魚行水底天。風光都買盡，不費一文錢。須知此語無窮日，只恐滄溟有盡年。
偈頌七十六首  其七五 釋師觀 
今日十，昨日九。日來日往，阿誰知有。未了之人聽一言，只這而今誰動口。
偈頌七十六首  其七六 釋師觀 
來時無蹤，去時無跡。七十五年，青天霹靂。
頌古十七首  其一 釋師觀 
指天指地，無處回避。瞿曇瞿曇，討甚巴鼻。
頌古十七首  其二 釋師觀 
青天霹靂，何處尋覓。一人傳虛，萬人傳實。
頌古十七首  其三 釋師觀 
以此爲津梁，赤體露堂堂。風光都買盡，當處是家鄉。
頌古十七首  其四 釋師觀 
青出於藍，而青於藍。坐籌帷幄，鍛聖鎔凡。
頌古十七首  其五 釋師觀 
伶利道人何處去，至今尋覓杳無蹤。有時冷地思量著，不覺全身在碧峰。
頌古十七首  其六 釋師觀 
張打油，李打油，不打渾身只打頭。今朝有酒今朝醉，明日愁來明日愁。
頌古十七首  其七 釋師觀 
傀儡棚頭，全火祗候。明眼人前，一場漏逗。
頌古十七首  其八 釋師觀 
趙州喚作火，全身入荒草。我今不是渠，渠今正是我。
頌古十七首  其九 釋師觀 
出乎爾者返乎爾，箇裏那容說道理。蹈雪沽來酒倍香，就船買得魚偏美。
頌古十七首  其一○ 釋師觀 
乾坤獨立，從者裏入。風吹不著，雨打不濕。
頌古十七首  其一一 釋師觀 
報慈一隔，描邈不得。大用現前，不存軌則。
頌古十七首  其一二 釋師觀 
臘月火燒山，毫髮不相瞞。佛手遮不得，人心似等閑。
頌古十七首  其一三 釋師觀 
虛空迸裂，當處超越。堪笑雲門，多這一橛。
頌古十七首  其一四 釋師觀 
見成活許莫周遮，椎下分疎事轉差。若是咬人獅子子，何須牙上更安牙。
頌古十七首  其一五 釋師觀 
不是風兮不是幡，入泥入水與人看。莫把是非來辨我，浮生穿鑿不相干。
頌古十七首  其一六 釋師觀 
佛法王法，更無兩樣。直下一刀，未爲諦當。
頌古十七首  其一七 釋師觀 
唇上碧斑賓豹博，舌頭當的帝都丁。頻呼小玉元無事，只要檀郎認得聲。
三教贊 釋師觀 
一即三，三即一，者一箇，讚不及。天人羣生類，皆承此恩力。
須菩提贊 釋師觀 
老老大大，岩中宴坐。帝釋雨花，見箇什麽。
千手眼觀音贊 釋師觀 
通身是，遍身是，觀世音，無盡意。願以此功德，普及於一切。
達磨祖師贊 釋師觀 
手提金錫，銀山鐵壁。對朕者誰，還云不識。透過玄關，青天白日。
百丈和尚贊 釋師觀 
獨坐大雄峰，宗通說亦通。咄者老漆桶，不落有無中。
黄檗和尚贊 釋師觀 
一棒一條痕，一摑一掌血。殺人能活人，不傳之妙訣。
臨濟和尚贊 釋師觀 
一喝當陽，寸絲不挂。撓括叢林，至今話欛。
雪峰真覺祖師贊 釋師觀 
三到投子，九上洞山。鰲山成道，已是自瞞。阿呵呵，惹得虛名走世間。
禪人寫師頂相求贊  其一 釋師觀 
或處禪林，或居樹下。或在僧房，或白衣舍。法惠寫出如是觀，單明張拙秀才話。
禪人寫師頂相求贊  其二 釋師觀 
禪不參，道不學，箇樣村僧唱喏也。錯錯，一段風光無處著。
自贊 釋師觀 
者村叟，能傑斗，踞胡床，一不守。臨機拶著火星飛，驚起須彌顛倒走。
信菴居士畫月菴老衲月林頂相求贊 釋師觀 
佛祖權衡，人天眼目。瞻之仰之，鼎分三足。休言六耳不同謀，斷絃須是鸞膠續。
化佛五臟先被人偷了 釋師觀 
古佛行藏識者稀，爲人一著太孤危。驀然撞著白拈賊，倒腹傾腸付與伊。
題中峰方丈 釋師觀 
森森松竹聳中峰，八面玲瓏眼界空。盡向石根尋馬跡，誰人親見道林翁。
木魚 釋師觀 
敲空作響人皆聽，聽聽之時非是聲。海藏龍宮留不住，却來箇裏現全身。
祖芳求僧 釋師觀 
要得聯芳繼祖燈，直須發憤傚盧能。三更月下傳衣鉢，驚動黄梅七百僧。
幹簾席 釋師觀 
捲起簾來見天下，千古叢林作話欛。承天今日再堤撕，一段風光無縫罅。
和蔣御带薦閤中三偈  其一 釋師觀 
威音那畔絕安排，箇裏何曾有去來。如是住而無所住，摩醯眼向頂門開。
和蔣御带薦閤中三偈  其二 釋師觀 
唯憑者箇薦嚴妻，借路經過般若池。撒手那邊無避處，大洋海裏火星飛。
和蔣御带薦閤中三偈  其三 釋師觀 
威風凜凜實難棲，正是靈山受記時。老倒月林無別說，非心非佛總非非。
辭李大諫再住萬壽 釋師觀 
年來老倒覺癡頑，振作叢林豈等閑。珍重賢侯休更問，且容懶散卧雲間。
靈巖金鉢堂化長明燈 釋師觀 
龍潭吹滅紙燭，真箇人天眼目。舉似龐公點頭，祖祖燈燈相續。
上伯井亭 釋師觀 
曹源一滴水，散作人間瑞。茫茫宇宙中，幾箇知慚愧。
童子求頌 釋師觀 
山童山童，叉手當胸。高低普應，常在其中。
惺惺石 釋師觀 
惺惺石上坐頻呼，絕後依前又再甦。自古自今無變異，直教覷著眼睛枯。
頌古三十三首  其一 釋師觀 
月上女曾與麽去，我今亦依如是住。明明今古不曾藏，一點靈光常獨露。
頌古三十三首  其二 釋師觀 
以手策起眉毛，千聖從來不識。一會靈山儼然，說甚今朝昨日。
頌古三十三首  其三 釋師觀 
不屬內外與中間，纔落思惟入魔境。大丈夫兒不自欺，翻身坐斷毗盧頂。
頌古三十三首  其四 釋師觀 
紅日杲杲，切忌尋討。拈得便用，無非是寶。鄭州梨，青州棗，大抵還他出處好。
頌古三十三首  其五 釋師觀 
漢既不管，秦亦不收。人平不語，水平不流。
頌古三十三首  其六 釋師觀 
弟應兄呼畫不成，誰人肯向裏頭行。自從家破人亡後，直至如今事轉生。
頌古三十三首  其七 釋師觀 
用處天然別，更不落思惟。山河并大地，全露法王機。
頌古三十三首  其八 釋師觀 
全提正令，高低普應。三應三呼，諦聽諦聽。
頌古三十三首  其九 釋師觀 
自從胡亂後，更不少鹽醤。開口便見膽，豈在語言上。
頌古三十三首  其一○ 釋師觀 
百丈卷席，馬祖陞堂。作麽作麽，驗盡當行。
頌古三十三首  其一一 釋師觀 
分明與麽無無無，釋迦彌勒是他奴。茫茫宇宙人無數，幾個男兒是丈夫。
頌古三十三首  其一二 釋師觀 
不落不昧，東倒西擂。鐵壁銀山，一時粉碎。不昧不落，且無造作。誠哉是言，不從人學。
頌古三十三首  其一三 釋師觀 
突出難辨辨得出，師子翻身師子窟。哮吼一聲天地空，驚起須彌高突兀。
頌古三十三首  其一四 釋師觀 
未審魂靈往那方，無棲泊處露堂堂。水向石邊流出冷，風從花裏過來香。
頌古三十三首  其一五 釋師觀 
如何是佛，更莫別求。相隨來也，四大部洲。
頌古三十三首  其一六 釋師觀 
叉手進前，寂子不會。殺人活人，好箇三昧。這般阿師，叢林殃害。白雲盡處是青山，行人更在青山外。
頌古三十三首  其一七 釋師觀 
大唐國裏無禪師，獨弄單提見也無。茫茫宇宙人無數，幾箇男兒是丈夫。
頌古三十三首  其一八 釋師觀 
真佛屋裏坐，開口成話墮。幸自可憐生，教我說甚麽。
頌古三十三首  其一九 釋師觀 
如何是佛殿裏底，世出世間難可比。萬國同歌河海清，稽首拜手元是你。
頌古三十三首  其二○ 釋師觀 
喫粥了也洗鉢盂，已是分明說向渠。有時冷地思量著，點鐵成金舉世無。
頌古三十三首  其二一 釋師觀 
拈得便用，胡麻廝繳。冷地看來，知恩者少。
頌古三十三首  其二二 釋師觀 
一著高一著，一步闊一步。五百年間生，指出這條路。這條路，十聖三賢皆罔措。
頌古三十三首  其二三 釋師觀 
非男女相末山主，今古堂堂常獨露。常獨露兮見也麽，清聲藉藉播寰宇。
頌古三十三首  其二四 釋師觀 
香嚴上樹，住住住住。擬問如何，葛藤露布。
頌古三十三首  其二五 釋師觀 
前三三與後三三，不可承當不可參。更問清涼多少衆，月移松影落寒潭。
頌古三十三首  其二六 釋師觀 
墮落眉鬚不得塔，三文使盡見分疎。無端大嶺重饒舌，數丈龜毛舉世無。
頌古三十三首  其二七 釋師觀 
日裏看山好，好在什麽處。要見老雲門，不落第二句。
頌古三十三首  其二八 釋師觀 
一字入公門，九牛拔不出。咄這野狐精，鼻孔都打失。
頌古三十三首  其二九 釋師觀 
要箇無禪底國師，纔涉毫芒便取誅。堪笑這僧垂手處，道無便見有偏枯。
頌古三十三首  其三○ 釋師觀 
來說是非者，便是是非人。誠哉是言也，弄物不知名。
頌古三十三首  其三一 釋師觀 
牛過窗櫺，錯爲安名。大唐國裏，不見一人。
頌古三十三首  其三二 釋師觀 
馿放三千，馬放八百。透過重關，未爲英傑。
頌古三十三首  其三三 釋師觀 
海神知貴不知價，留與人間光照夜。碧眼胡僧笑點頭，誰知用處無縫罅。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻  其一 趙蕃 
故鄉墮渺茫，迺此窮山依。力業困乏資，蕭颯如秋暉。人生初無根，歲月著翼飛。更堪幾寒暑，蔓草真同歸。與懷死後名，不補身前饑。已矣勿多譚，寧能置深悲。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻  其二 趙蕃 
淵明生亂世，何意爭鶴軒。念歸非一日，寓說因田園。不嗟瓶儲空，寧歎竈絕烟。聲名向千載，誰得加磨研。孟軻論尚友，我亦佩此言。古人未易誣，今代無茲賢。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻  其三 趙蕃 
誰云鍾期死，伯牙遂忘琴。淵明出晉宋，東坡作知音。究其出處間，岨峿皆直尋。和詩固亡恙，端若一手斟。我時誦其集，危坐常加欽。緬懷兩先生，千古同此心。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻  其四 趙蕃 
四皓逃商山，下視衣褐婁。不知建成客，孰與封君酬。夷齊古逸民，食粟猶耻周。何曾墮人計，圖安卒成憂。不然靖節翁，那與沮溺儔。顧于一日間，無羨斯無求。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻  其五 趙蕃 
去年迫重九，倦遊正長干。稅駕僧屋古，無從借船官。今年山中居，朝暮無續餐。朔身謾九尺，何時辭餒寒。貨殖賜何有，簞瓢未臞顔。因知昔人意，道勝貧非關。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻  其六 趙蕃 
閒居起常早，倦巾首如蓬。偶繙西都書，意外文字工。清名誰爲高，凜凜惟楚龔。當時豈無人，罕與二子同。乃知士生世，不貴侯籍通。九原如可作，何憚執鞭從。
東坡在惠州窘於衣食以重九近有樽俎蕭然之歎和淵明貧士七詩今去重九三日爾僕以新穀未升方絕糧是憂至於樽俎又未暇計也因誦靖節貧士詩及坡翁所和者輒復用韻  其七 趙蕃 
昔在龐德公，有足不入州。鸞鳳自有志，燕雀安可儔。迺知金石堅，不逐萬物流。當時天下事，固爲長者憂。未易一木支，殺身何能酬。令人爲短氣，哀哉融與修。
謁文叔于松谷 趙蕃 
鷄鳴戒柴車，月落到林寺。先生方睡美，童子驚客至。晨霜粲屋瓦，初日照平地。雖非贊公宿，似是超師誼。分携屬秋風，倏忽竟此歲。相望不爲遠，數見良不易。公行立朝班，我政親農耜。自茲出處殊，寧使心迹異。歡華一朝寵，風節千古事。要令松谷名，因公表於世。
自玉山歸竹隠投宿廣平院 趙蕃 
久客倦城市，薄言歸田廬。秣馬待日歛，顛風忽來俱。橫策徑成去，撲撲埃滿鬚。晴雷隠虛空，數雨如投珠。渴甚念茗飲，遲回尋梵居。少焉復前邁，行行過烟墟。但驚田疇間，有似槁復蘇。及經道途衝，餘流尚通渠。乃悟適來雨，咫尺或有無。天公本何心，分龍信非誣。自茲到吾棲，崗嶺更複迂。山窮偶逢寺，可以休僕痡。投鞍議食事，僅具粥一盂。道人吾故人，問我來崎嶇。既能設瓜果，村酒亦復沽。我愧非淵明，僧誠遠公徒。停杯竟高枕，夢境知何如。明當带星起，草露徒侵裾。還家一何忙，視竹齊架書。優哉且自適，休問瓶無儲。
遣興二首  其一 趙蕃 
秋清意自佳，况此山崦靜。今晨風日暖，亦復起我病。叢深木樨多，激烈香成陣。何必薝蔔林，方能明佛性。
遣興二首  其二 趙蕃 
西風何從來，驚我庭下綠。竹君了不知，儼立若带束。山居陋無友，弔影唯吾僕。得此助婆娑，寧能嘆幽獨。
寒夜曉起呈斯遠 趙蕃 
黄昏月甚佳，夜半風忽起。直疑天又變，况覺寒逾水。破衾不能溫，曲身豈復論。窗明亟問似，霜裏明朝暾。梅開何處樹，索莫誰能顧。被褐復扶筇，從君覓詩去。
晨起 趙蕃 
布衾失餘溫，紙窗啟微明。霜粲萬瓦白，江可一葦橫。故園菊應荒，郢岸梅且榮。客遊胡滯留，歲事行崢嶸。
幽居 趙蕃 
窗前亦何有，有槐儼而長。植之自誰歟，花開幾經黄。那知窗中人，不作昔日忙。但戀六月蔭，超然傲羲皇。
得晴欲過江訪梅已忽病作天亦復陰悵然有賦 趙蕃 
立春數日間，梅花未多睹。書窗有折枝，每浸則微吐。殘編宵未眠，卯酒朝自舉。時聞遞幽香，似接譚妙語。林園何人家，厥地非容與。曾知將軍祠，老木瞰江滸。時中幾及之，欲往遭雪阻。莫要居士麯，但費先生楮。前朝得霜霽，决意喚鳴樐。肩輿已出門，邂逅謁吾侶。忽焉頭岑岑，歸卧更侵膂。或者瘧爲祟，又意瘴莫禦。杯鐺且棄置，藥餌事煎煮。豈唯病獨然，陰雲重彌宇。羲之嗜山水，誓墓不自許。涪翁訪岑公，亦歎連朝雨。世人肆貪求，妄意輒簪組。寧知一笑適，亦自有從拒。天雲會當開，我病亦應愈。但恐梅之花，蹁躚如化羽。
從孫一昆仲求毗陵筆 趙蕃 
宣城死諸葛，管城不中書。我無操舟長，顧病河流紆。朝來罷茶甌，閑詩念追摹。毛錐不勝任，一戰驚摧車。孫郎吳中回，此物富有餘。自云得祕法，蠹口絕覬覦。君今英妙年，賦成似相如。自宜給筆札，奏技承明廬。非如寒窗人，章句分錙銖。多貯竟胡爲，何妨稍遺余。
遠齋作十二辰歌見贈且帥同作 趙蕃 
蟲臂鼠肝能幾許，何如徑駕牛車去。虎頭未必果癡絕，死穴舊來輸狡兔。先生端是人中龍，爲蛇畫足吾何功。士窮有愧食穀馬，况乃爛羊關內封。春風開花到猴李，白酒黄雞思下里。賦因狗監笑相如，豬肝不食寧爲說。
題歸去來圖 趙蕃 
淵明豈樂居巖藪，逢此百罹聊飲酒。龔生未免不食亡，孔融竟落姦雄手。想見龍眠下筆時，佇目精神思尚友。開圖我亦有遺恨，不得執屨從其後。
送周仲材罷官還婺女侍旁 趙蕃 
天風索索鳴枯桑，天寒自茲繁雪霜。故人別我向何許，蘭溪水深葦可杭。憶初識君上君堂，論交許參鴻雁行。三年還往少間斷，惠好如此宜毋忘。人生會合胡能常，君行我留增慨慷。雖云吳楚數驛地，書札便恐疎寄將。君才有如玉截肪，不待雕琢成文章。一官婆娑百僚底，衆謂寶器橫道旁。問君此去何其忙，金尊綵服樂未央。他年盛事一門見，父子持橐俱明光。
張信州禱晴輒應以詩賀之 趙蕃 
舍東舍西繰車鳴，陂南陂北秧壠平。共期今年好春事，自茲無苦惟須晴。如何忽作十日雨，農夫輟耕病紅女。爾曹惴惴何足云，忍使憂形使君慮。人言水旱有常數，豐凶不假祈禳助。那知使君爲民爾，一念未萌神固許。朝來風色端何祥，溪流復故山屏張。欣然此屋盡和氣，使君之賜真無央。
喜晴 趙蕃 
春風吹晴簷雨止，蘭芽半吐梅堆委。階前背蔭苔蘚深，曳杖不妨成細履。浮生憂喜均何如，誰能役役愁其軀。時閒意適且自慰，莫問詰朝瓶乏儲。
樂歲歌 趙蕃 
早禾登場無餘粒，晚禾結穟俱全實。如聞自入夏秋來，十日一雨晴五日。去年夏旱秋與同，早禾半穫晚禾空。未云收獲告畢工，十家九家愁歎中。豈知今年有豐殖，父子相安妻反室。東坡先生故嘗言，民自天民天定卹。我今千里方來歸，釋擔先題樂歲詩。其誰傳似閭里兒，乘時閉糴將安施。
落星寺 趙蕃  庐山
我自廬山十五載，犇走坐受世迫隘。今年一夢落星灣，遥賞意短終不快。褰裳高步千仞岡，下視城郭等蓬塊。陰風遠來龍噫吟，大江東下波滂湃。遠游止爲兩眸計，扶杖深歎造物大。五老自是吾故人，一笑却恨浮雲礙。欲搜短句記來游，倚檻孤嘯上方外。康州涪翁我所師，借問遺碑悉安在。
過女兒浦 趙蕃 
青山峩峩聳髻鬟，流水瑟瑟鳴佩環。朝雲暮雨在何許，秋月春風空自閒。予今老矣鬢且斑，行役殆遍江之南。舊遊渺邈大姑石，吾家側近丫頭巖。
抵南康 趙蕃 
江天漠漠江雲濕，江波浩浩江鷗急。二十年間幾經歷，欲論舊事俱陳迹。舟人漁子笑且語，不知客子行路苦。今夜解帆落星渚，典衣市酒寬久旅。
成父以子進釀法爲酒酒成許分貺趣之以詩併呈子進昆仲 趙蕃 
蘇仙盡飲不滿勺，平生願求酒方略。空山松桂不使間，必使捐糜效斟酌。自言坐客有酣適，己雖獨醒同醉樂。是心可以付調元，歎息鄉來湖海著。邇來繼有孫夫子，文高飲少俱蘇若。如何喜釀又相似，叔敖典型亂今昨。談間快說酒中病，鏖戰如遇將軍霍。至其妙處殆神授，后稷播種神農藥。冬篘近撇不老泉，石室蘭溪望風却。我時籃輿適過之，靜掃玉亭供偃薄。呼童洗觴置我前，謂我多寡隨人各。詎須珠玉始脩容，濡唇頓爾忘諧謔。我云此乃酒御史，徑取橄欖充咀嚼。庶幾正味兩相類，祛我沉痾屏無作。我家是邦陋隨俗，白酒釀來纔宿諾。彼人固肯號茅柴，此意豈復知京洛。阿連聞道愈於我，換米急拋居士屩。不勞火齊撓妻孥，要與論功上麟閣。祇今旬月計已熟，沾溉况自有夙約。醉鄉道路久生梗，愁城疆界思開拓。便須健步速持似，預恐肴核窮搜索。梅公不與俗子對，我亦竹門無鎖鑰。但判醉倒更微吟，萬事休休還莫莫。
近乏筆託二張求之于市殊不堪也作長句以資一笑 趙蕃 
詩老作詩窮欲死，序詩迺得歐陽氏。序言人窮詩迺工，此語不疑如信史。少陵流落白也竄，郊島摧埋終不起。是知造物惡鎸鑱，故遣饑寒被其體。嗟我少小不解事，失身偶落翰墨裏。年來百念已灰滅，只有宿心猶在此。後來不作諸老亡，冥行恐墮澗谷底。雖云黄卷可尚友，糟粕詎能臻妙理。率然有作每自厭，一紙真成再三毀。庶幾穮蔉望豐年，亦學乘流到涯涘。那知事迺有大繆，藝未及成窮已至。皆言詩工固可俟，窮爲先兆自應爾。坐茲不復置追悔，志在溫飽誠足鄙。玄泓管楮日相從，固異小人甘若醴。朅來中書忽告老，一朝左右手俱廢。嘲風咏月不耐閒，按圖姑聽求諸市。我詩縱不稱犀象，葦管雞毛那慣使。紛紛著墨與水浮，勢如絲亂安得治。戲題滿几輒大笑，翻憶兒詩汙窗紙。操舟無長病河紆，我詩固說當罪己。又聞工欲善迺事，未有不先資利器。作牋搜乞累朋友，往往猶吾歎崔子。錦囊藤篋世不乏，鼠齧蟲攻誰料理。那知我輩有百艱，此事且然他可比。
郡檄子肅檢視旱田以詩寄之 趙蕃 
是邦且熟無多收，况於水旱相爲憂。使君奏課避非實，檄公按視臨田疇。民聞公來相告語，活國憂民公自許。平時愛我如恐傷，今胡不能爲輕賦。人生衣食固有端，作苦寧敢求自安。分當戮力給公上，何意年歲逢艱難。吾君德盛過文景，詔書屢下民惟省。公其爲我謝使君，考雖下下民安枕。
題江貫道江行晚日圖 趙蕃  洞庭湖
霞尾千山赤，雲腰幾樹連。若非彭蠡正，當是洞庭偏。歲月驚飛鳥，功名憶墮鳶。開圖若有感，歸思忽無邊。
晨起 趙蕃 
人語村村好，雞聲處處聞。樹猶埋宿雨，山未釋停雲。俯仰夏已度，屈伸秋又分。平生燈火念，牢落嘆離羣。
幽居多暇風雨兼旬山色菁葱禽聲在樹顧而樂之因賦此 趙蕃 
林雪乾留凍，巘雲行带昏。幽人貪熟睡，簷鵲故多言。宿潤微侵屨，晨光漸滿軒。倦能行竹逕，閑且灌蘭盆。
有以靈壽杖爲貺周旋累年忽爾摧折感而賦之 趙蕃 
度嶺且萬里，友于凡幾年。忽驚同拉朽，何敢恃扶顛。躋勝亡行具，結趺聊坐禪。山南與山北，從此罷蹁躚。
山行 趙蕃 
晨起雨間雪，晚行風送晴。梅殘冰玉瘦，林遠畫圖呈。賈客嗟長路，農夫樂早耕。余懷獨無累，徙倚待詩成。
清明 趙蕃 
寒食又清時，連陰得蹔晴。欲知春事晚，已見綠陰成。蝶有俱飛逐，鳥仍求友聲。春衣期暖至，短褐尚寒生。
徙居祖印寺 趙蕃 
十載依脩竹，今秋始一辭。琴書與俱載，風月故長隨。四海均爲寓，旁觀莫浪疑。全家肯同住，未媿鹿門期。
郊居秋晚五首  其一 趙蕃 
舊歲旱爲虐，今年雨以時。如聞諸郡國，可脫半寒饑。我自無田者，空成樂歲詩。誰官太史氏，直筆要無遺。
郊居秋晚五首  其二 趙蕃 
祇道秋蕭索，木犀能再開。驚看倚修竹，便恐滿蒼苔。花瘦非疇昔，香深有自來。微吟真浪爾，細折爲誰哉。
郊居秋晚五首  其三 趙蕃 
庭菊種匪晚，秋風開爾遲。人嗟地力薄，我有歲寒期。蘭芷元同類，蒿萊敢肆欺。懷哉非失所，社老謾銜悲。
郊居秋晚五首  其四 趙蕃 
松柏有正性，風霜無橫侵。南方異摇落，衆木共青森。曲士應懷悅，我曹嘗感心。詩成誰和者，絃絕未忘琴。
郊居秋晚五首  其五 趙蕃 
霜雨飛何密，窮秋易作悲。長身竹孤瘦，短髮草黄萎。漸邇風霜迫，誰無裘褐思。向惟逃夏日，今已念朝曦。
催租人至作 趙蕃 
竹屋煎茶罷，風床散帙餘。花殘蜂不至，食盡雀來疎。無客對揮麈，有筇扶遶除。茲時潘處士，詩敗爲催租。
端峰往還三首  其一 趙蕃 
振衣猶戶內，發興已雲端。問路非生境，逢人若素歡。行知近林邃，望覺遠峰攢。顧可資瞻眺，胡能卹髀髖。
端峰往還三首  其二 趙蕃 
甚厭窮居陋，聊爲佛界遨。追隨有逢掖，應對屬方袍。褊性便幽隠，畏途思避逃。明當與山別，回首念塵勞。
端峰往還三首  其三 趙蕃 
蹔住已積日，此生知幾來。歛容看夭矯，側足避崔嵬。隨意從登降，無心計挽推。雲寒易成晚，家近故須回。
小園早步 趙蕃 
今朝欣雨止，天氣漸清和。籬落小桃破，階除馴雀多。占方移果樹，带土數蔬科。農務侵尋及，吾寧久卧疴。
閏月二十日離玉山八月到餘干易舟又二日抵鄱陽城追集途中所作得詩十有二首  其一 趙蕃 
摧輪荒水磨，漲潦失連湖。縱使非長路，能忘去此都。未應爲物役，真復坐饑驅。好在佳山水，懸應識故吾。
閏月二十日離玉山八月到餘干易舟又二日抵鄱陽城追集途中所作得詩十有二首  其二 趙蕃 
草草朝成市，匆匆客繫船。荒雞亂人語，細雨雜炊煙。歲月真前夢，江山殆宿緣。沙鷗應笑我，疎鬢異當年。
閏月二十日離玉山八月到餘干易舟又二日抵鄱陽城追集途中所作得詩十有二首  其三 趙蕃 
岸盡催撐渡，風橫促解橋。傳聞記常歲，偉觀得今朝。時有疎鐘度，誰云隔岸遥。明當絕溪去，應爲好山招。
閏月二十日離玉山八月到餘干易舟又二日抵鄱陽城追集途中所作得詩十有二首  其四 趙蕃 
下水有放溜，泝流多哭灘。人能等遲速，事豈病艱難。返照千山赤，春風兩鬢寒。生平慣行役，無復漫悲酸。
閏月二十日離玉山八月到餘干易舟又二日抵鄱陽城追集途中所作得詩十有二首  其五 趙蕃 
汭口成孤泊，章巖說舊遊。征商毋見挽，日暮自應休。煙暝棲鴉樹，沙昏宿鷺洲。浮生真泛泛，吾道莽悠悠。
閏月二十日離玉山八月到餘干易舟又二日抵鄱陽城追集途中所作得詩十有二首  其六 趙蕃 
借石誰爲主，叫應呼莫譍。樓高才隠約，樹遠更崚嶒。掛席凡三過，停橈欠一登。扁舟向何許，漂泊傍漁罾。
閏月二十日離玉山八月到餘干易舟又二日抵鄱陽城追集途中所作得詩十有二首  其七 趙蕃 
樓殿何年寺，檣帆別郡船。溪山妙圖畫，井邑盛人煙。未覺鄉音改，空驚歲事遷。桃花知不遠，底處覓真僊。
閏月二十日離玉山八月到餘干易舟又二日抵鄱陽城追集途中所作得詩十有二首  其八 趙蕃 
不見千株樹，空留百尺臺。仙人定無有，行客自裴回。更欲危欄倚，生嫌莫色催。病僧多不出，門外長蒼苔。
閏月二十日離玉山八月到餘干易舟又二日抵鄱陽城追集途中所作得詩十有二首  其九 趙蕃 
望望龜峰寺，行行番國船。林深寒日薄，沙逈晚風顛。能賦思孫楚，同行有惠連。好詩相撥觸，才盡不能宣。
閏月二十日離玉山八月到餘干易舟又二日抵鄱陽城追集途中所作得詩十有二首  其一○ 趙蕃 
喚渡風殊懷，穿林日向中。飛泉半崖落，峭壁與天通。往者名猶在，仙人事已空。徐巖不爲遠，歸去若匆匆。
閏月二十日離玉山八月到餘干易舟又二日抵鄱陽城追集途中所作得詩十有二首  其一一 趙蕃 
試登雲錦閣，還上揖仙亭。棟宇雖摧落，江山自典型。衝風聊策杖，晚日更揚舲。要寫吳江句，初無六尺屏。
閏月二十日離玉山八月到餘干易舟又二日抵鄱陽城追集途中所作得詩十有二首  其一二 趙蕃 
草草天涯棹，悠悠江上鷗。琵琶千古恨，蓑笠十年游。莫向官亭泊，閑爲佛界流。明朝更西去，依舊覓扁舟。
定誇浦 趙蕃 
棹掠湖邊浦，帆收柳外橋。蒲深映鳬沒，浪靜覺魚跳。紗帢因眠側，霜豪倚醉摇。春風空浩蕩，客思只蕭條。
富陽道中遇風感歎作 趙蕃 
回首江山舊，他年來往頻。人誰無一飽，汝獨值多辛。泛泛將何往，悠悠媿此身。懷哉松與菊，白露及時新。
將宿天心寺以失路遂止野人家 趙蕃 
一出有百阻，吾生何太艱。問途迷野寺，積淖落前山。勢以鷄晨待，聊安虎落間。濁醪無路覓，破衲與渠關。
喜公擇之歸兼懷子崧三首  其一 趙蕃 
曾因避仇去，竟作倦遊歸。梅蕊經青眼，緇塵染素衣。湖山新有得，歲月舊成非。小定能來否，柴關夜啟扉。
喜公擇之歸兼懷子崧三首  其二 趙蕃 
子去吾誰與，諸孫共此悲。幾經行役苦，還讀寄來詩。事要規摹立，寧憂寒餓爲。安知造物意，於爾不吾私。
喜公擇之歸兼懷子崧三首  其三 趙蕃 
建德老斯立，近來雙鯉魚。殷勤數稱子，交友未慚予。多病誰如我，微官政凂渠。吾君方銳治，何乃緩徵車。
悼亡 趙蕃 
死別生難見，生離死會逢。休憑海山信，浪覓少翁容。春院無新跡，羅衣有舊縫。昨朝桃李艷，今日綠陰重。
悼劉仲遠  其一 趙蕃 
平生遠齋老，爲說惠連賢。制行有成德，工詩稱舊聯。幾年徒慕想，十載獲周旋。別去吳中遠，書無雁足傳。
悼劉仲遠  其二 趙蕃 
朝共阿戎飯，暮同烏戍舟。新詩蒙惠好，顧我闕賡酬。化鶴驚何往，觀魚事已休。音容無日見，巾屨想神游。
悼劉仲遠  其三 趙蕃 
不念廼兄老，忍遺諸子才。結交予最晚，聞訃亦深哀。銘志誰爲作，松杉何地栽。堂堂那復有，皎日竟浮埃。
竹隠新籬 趙蕃 
地迥闕虎落，秋來逢鼠偷。貧居乏給使，力作費營謀。鄰近俱相集，讙言卒未休。濁醪澆渴肺，香飯飽饑喉。密篠分新翠，深林失故稠。斬除才就束，委積動成丘。經布潛依塹，蛇行曲過溝。周遭類屏障，森列勝戈矛。黄耳斯逃責，青氈好在不。幽棲知有託，高枕得無憂。
呈趙叔侍郎子直二首  其一 趙蕃 
憶昨才聞召節趨，江湖日月誦除書。政途去此不容咫，物望在廷誰得如。豈但疲民望蘇醒，更知寒士待吹噓。所期異日施行次，不負于今拜獻初。
呈趙叔侍郎子直二首  其二 趙蕃 
潦倒三年白下官，畏途常以此心觀。求爲廟令直不易，翻入帝城良獨難。落落白頭游且倦，悠悠青眼刺空漫。文章功用知無補，保此不渝惟歲寒。
侍郎周公不赴富沙士論推高以詩寄呈 趙蕃 
人誰不慕直言名，未有保持終不傾。可使濁涇侵渭水，信於落月見長庚。要令國有九鼎重，自是身如一葉輕。常病此風今寂寞，古涂荆棘頼公行。
新淦道中呈運使錢侍郎 趙蕃 
幾日陰霾鬭不開，今晨萬頃靜無埃。山楓借潤旌旗色，江鳥忘機鼓吹猜。詔獄務平勤駐節，閫符兼總待還臺。扁舟又邇東隨檄，借此餘波亦快哉。
同謝丈簽判送趙台州至靈鷲簽判丈道中有詩蕃同賦 趙蕃 
朝來細雨又微風，遲我山行盡日中。莫嘆籃輿礙泥淖，也勝策馬犯塵紅。欲知風俗家家厚，看取耕桑處處同。更訪百年垂白叟，要聽舊事說元豐。
訪梅殊未有開意 趙蕃 
不憚朝寒起杖藜，問梅隨往到山蹊。枯根半死苔痕剝，細蕾深藏藤刺迷。倚市懸知無正態，入空還恐見深擠。幽居空谷端可愧，顧歎詩無老手題。
次韻子肅秋日感興兼懷公擇二首  其一 趙蕃 
炎冷財分覆手間，化機於爾見深慳。歸歟君釣荆溪水，已矣我耕懷玉山。幾羨脩翎辭世網，絕憐駿足老天閑。區區莫有窮途歎，了了要從初地還。
次韻子肅秋日感興兼懷公擇二首  其二 趙蕃 
秋盡誰無狐貉思，一年行矣又垂垂。顧慚志行如山立，敢爲推遷作浪悲。貧賤已知安少壯，功名何有望衰遲。長安此際尤蕭索，坐念故人應窘炊。
十三日逆風舟行甚遲 趙蕃 
昨夜縱風幾喪生，今朝泝水頗留行。細看洶湧收帆脚，孰若夷猶聽槳聲。客路了知難數傲，長年謂我勿多驚。世間遲速元同致，莫問到衢今幾程。
寒食前一日發黄堰明日抵定誇連日逆風吹沙不可渡湖 趙蕃 
故人留我過寒食，意重寧同所歷家。苦信長年貪道里，翻成五日滯風沙。擬從塔上占鈴語，又見雲間起砲車。立遍津頭無數柳，亂絲頻擺失棲鴉。
兩日隨錢丈放舟恬無風浪今日別歸仍值逆風作長句寄錢丈 趙蕃 
大舸帆高掠浦飛，小舟笪短泝灘歸。雖云來去難俱遂，自是神人相不違。頼得好山看要熟，不妨晚雨落仍微。遲回半日夫何歎，於此因知造物機。
雨中遣興呈遠齋父子孫丈昆仲 趙蕃 
睡思昏然晝掩門，覺來山雨已翻盆。黄梅應熟騷人念，綠野可耕田父言。林外竹鷄時自語，階前花鴨故相喧。詩材滿眼費驅使，此事合輸劉與孫。
趣成父釀酒用子進家法故及其昆仲 趙蕃 
入眼江梅皆好枝，是中勞我幾懷思。詩聲何止一頭出，酒事乃稱百室師。聞道名方曾口授，定應買秫趁冬炊。小須旬月釀當熟，寄我茅齋不可遲。
感懷 趙蕃 
憶在兒童聞混融，江湖老矣再能逢。潮音遁伏門間虎，神骨崢嶸霜後松。粥飯蹔應隨願力，井舂終可聽吾從。蕭灘灘上風帆發，引領白雲何處峰。
清明懷成父 趙蕃 
只道今年寒食晴，那知風雨在清明。異鄉逢節自感動，何况此身今老生。爲底輕辭墳墓去，不敢回首弟兄情。悠然强作江東望，雲湧如山白浪橫。
喜晴 趙蕃 
地雖湖北稻爲鄉，歲比曾微一報穰。望望雨晴求屢告，欣欣守尉德俱良。共期負籠爭晴割，敢愛當檠滴夜凉。更擬年豐酒初賤，鈎藤免飲澀如棠。
漁村落照 趙蕃 
落日千山赤，平林一带青。翁方賣魚去，孤檝自橫汀。
以坡公君如大江日千里我如此水千山底爲韻作小詩十四首重送在伯蓋深有感于斯句云  其一 趙蕃 
落此鼪鼯野，宜從麋鹿群。何知交友內，而乃得夫君。
以坡公君如大江日千里我如此水千山底爲韻作小詩十四首重送在伯蓋深有感于斯句云  其二 趙蕃 
何氏之從學，源流遠有餘。窮經類元凱，能賦似相如。
以坡公君如大江日千里我如此水千山底爲韻作小詩十四首重送在伯蓋深有感于斯句云  其三 趙蕃 
楩柟霜雪餘，用之可以大。蓬蒿束縳之，世亦安取代。
以坡公君如大江日千里我如此水千山底爲韻作小詩十四首重送在伯蓋深有感于斯句云  其四 趙蕃 
楚國千年藪，岷山萬里江。胡爲入吟筆，政以落蓬窗。
以坡公君如大江日千里我如此水千山底爲韻作小詩十四首重送在伯蓋深有感于斯句云  其五 趙蕃 
游從二年中，離闊三百日。政自迹如疏，不妨心故密。
以坡公君如大江日千里我如此水千山底爲韻作小詩十四首重送在伯蓋深有感于斯句云  其六 趙蕃 
今日東陽郡，城南尺五天。胡爲五溪行，道里踰幾千。
以坡公君如大江日千里我如此水千山底爲韻作小詩十四首重送在伯蓋深有感于斯句云  其七 趙蕃  岳阳楼
重湖岳陽樓，五柳淵明里。定復有佳人，與之同徙倚。
以坡公君如大江日千里我如此水千山底爲韻作小詩十四首重送在伯蓋深有感于斯句云  其八 趙蕃 
生兒思稱家，人孰不欲可。門戶冷如冰，其尤莫如我。
以坡公君如大江日千里我如此水千山底爲韻作小詩十四首重送在伯蓋深有感于斯句云  其九 趙蕃 
曾聞一夕語，可勝十年書。同舟數月程，其得當何如。
以坡公君如大江日千里我如此水千山底爲韻作小詩十四首重送在伯蓋深有感于斯句云  其一○ 趙蕃 
明經取青紫，此諺亦已鄙。至哉師初錄，棄彼嘗在此。
以坡公君如大江日千里我如此水千山底爲韻作小詩十四首重送在伯蓋深有感于斯句云  其一一 趙蕃 
頻登采芹亭，所樂非山水。君今去我東，愁絕重來倚。
以坡公君如大江日千里我如此水千山底爲韻作小詩十四首重送在伯蓋深有感于斯句云  其一二 趙蕃 
聞君射策日，落筆字數千。行看玉堂試，闊步踵英躔。
以坡公君如大江日千里我如此水千山底爲韻作小詩十四首重送在伯蓋深有感于斯句云  其一三 趙蕃 
君行過吾里，艤舟並南山。王郎兩徐子，非必素往還。
以坡公君如大江日千里我如此水千山底爲韻作小詩十四首重送在伯蓋深有感于斯句云  其一四 趙蕃 
崎嶇千萬山，踏破青鞋底。何似引章泉，同耕老兄弟。
題釣雪圖  其一 趙蕃 
空濛天外林，璀璨岸頭石。何許放舟回，寂然方自得。
題釣雪圖  其二 趙蕃 
沙鷗故飛飛，湖雁更歷歷。顧我亦忘機，相看同一適。
題釣雪圖  其三 趙蕃 
畫師端爲誰，釣者亦安在。我不識若人，相望大千內。
題釣雪圖  其四 趙蕃 
曾恨固無遺，謝興亦不淺。人言介庵介，我謂遠齋遠。
二十三日早霽 趙蕃 
晴雲如衣如絮，落月似鈎似梳。鸕鷀鸂鶒未覺，一段併能屬予。
喜晴  其一 趙蕃 
雨脚昏昏掃不空，柴門未覺有春風。晚晴驟喜窗明處，猶倚蒲團附火紅。
喜晴  其二 趙蕃 
梅花已逐凍泥空，留得餘香傲晚風。春事十分財入手，只愁病眼眩青紅。
喜晴  其三 趙蕃 
掃除詩癖未能空，從使人譏手病風。事業深虞一無就，壯顔都有幾時紅。
喜晴  其四 趙蕃 
兩公賢比道州陽，總爲勤民鬢已蒼。喜雨喜晴俱有賦，樂憂寧止爲詩昌。
晚霽 趙蕃 
雨歇蟬聲抱木悲，茅簷獨立看雲移。一陰十日不見月，想見清光分外奇。
帖俞王諸君求筆 趙蕃 
顔公筆法有家法，豪錐料得皆千金。聞道分張遍親友，可能乞我助呻吟。
成父期以十八日至已而爽約 趙蕃 
已是跫然誤足音，更堪疎雨過平林。呼燈自舉一巵酒，顛倒海濤尋破衾。
雨後晨起懷斯遠  其一 趙蕃 
夢過百花蝴蝶飛，可堪朝暮子規啼。山中有屋不歸去，想見當門碧草齊。
雨後晨起懷斯遠  其二 趙蕃 
百鳥喧嘲工敗眠，靜聽黄鳥獨清圓。何云絲竹不如肉，佳處政因出自然。
泊舟西村見居民云數里間有梅訪之殊未花 趙蕃 
漠漠煙村四五家，水清霜落路平沙。我來欲問梅消息，地冷年年未放花。
文殊院晨起 趙蕃 
山禽百族自呼名，撩我僧窗睡不成。縱汝多言吾自喜，了知今日十分晴。
舟中清明 趙蕃 
三日舟行風打頭，春愁那更值覊愁。一年誰似清明節，忍向天涯除破休。
離家 趙蕃 
饑來驅我去何之，束擔垂行却住時。幼女亦知離別感，挽衣端欲問歸期。
靈鷲道間 趙蕃 
霏霏小雨濕松株，疑是初成道士圖。我亦搜詩要窮底，此時幽思不枝梧。
竹巖道間 趙蕃 
前山後山異夷險，昨日今日分炎凉。人間萬事祇如此，那似一杯真意長。
尹丈少稷舊作借竹軒詩數首如雨重時驚入屋梢風微亦得聽蕭騷之句尤爲警拔雨中看竹因用其語作兩絕句  其一 趙蕃 
山居面面皆脩竹，雨重時驚入屋梢。坐誦方齋舊詩句，人間那有續絃膠。
尹丈少稷舊作借竹軒詩數首如雨重時驚入屋梢風微亦得聽蕭騷之句尤爲警拔雨中看竹因用其語作兩絕句  其二 趙蕃 
離立何妨出屋高，風微亦得聽蕭騷。南山昨夜新雷起，行有橫鞭破土膏。
答施榮甫 趙蕃 
昨韻村中好客稀，今吟臨水送將歸。笑談未了風吹斷，何日重來款竹扉。
碧雲  其一 趙蕃 
碧雲散舒，合且復離。皓月湧照，圓而不虧。嗟我所期，曷云不來。
碧雲  其二 趙蕃 
翳翳村巷，遥遥犬聲。肅肅庭樹，啾啾鳥鳴。所期不來，實關我情。
碧雲  其三 趙蕃 
寒鐙既張，幽室有光。豈無他人，惟子之良。閉彼柴荆，今夕斯長。
三月十三日夜五更聞杜鵑時成父欲入浙因賦六章章四句以送之  其一 趙蕃 
不如歸去，蒼山茂樹。獨胡爲乎，空此號謼。
三月十三日夜五更聞杜鵑時成父欲入浙因賦六章章四句以送之  其二 趙蕃 
歸去來兮，斯言可師。我今已歸，胡能不知。
三月十三日夜五更聞杜鵑時成父欲入浙因賦六章章四句以送之  其三 趙蕃 
不如歸去，春且云莫。山中之樂，豈同岐路。
三月十三日夜五更聞杜鵑時成父欲入浙因賦六章章四句以送之  其四 趙蕃 
歸去來兮，言發動隨。古之逸民，舍陶而誰。
三月十三日夜五更聞杜鵑時成父欲入浙因賦六章章四句以送之  其五 趙蕃 
不如歸去，載丁載寧。勸子勿去，子寧我聽。
三月十三日夜五更聞杜鵑時成父欲入浙因賦六章章四句以送之  其六 趙蕃 
不如歸去，子寧肯住。歸去來兮，早歌式微。
山行見月作  其一 趙蕃 
有風肅然，落於樹巔。使我沈痾，不藥而痊。
山行見月作  其二 趙蕃 
意行何之，陟此雲嶺。如夢而覺，如昏而醒。
山行見月作  其三 趙蕃 
東坡老翁，有言莫酬。凉天佳月，即爲中秋。
山行見月作  其四 趙蕃 
恨我無酒，負爾一醉。酌茲寒泉，兀爾忘睡。
古意二首  其一 趙蕃 
齊王昔好竽，有客工鼓瑟。持之立王門，三年不得入。不知所好異，卒致遭怒叱。我今幸早計，歸去無自逸。
古意二首  其二 趙蕃 
曾聞蜀道難，難於上青天。蜀道難何以，嵯峩劍門關。未抵鄱陽湖，無風浪掀船。脫身其早歸，無汙蛟鰐涎。
擬古 趙蕃 
松柏抱奇姿，自應能歲寒。籬菊蓋小草，後雕良獨難。誰云一時芳，顧將比春蘭。蘭開桃李際，菊傲風霜闌。
呈尤運使袤延之五首  其一 趙蕃 
往者江次對，不妄出薦口。門無雜遝賓，麟角鼈肋九。斯文獨許公，是謂言可否。幾年闕通謁，今乃獲拜手。
呈尤運使袤延之五首  其二 趙蕃 
今時使者中，所進非一律。學術用其長，公獨名副實。江左更江右，非爲循更迭。政以歲方艱，當遣德星出。
呈尤運使袤延之五首  其三 趙蕃 
少年見公文，大類韓退之。集古一千卷，復楷歐少師。楷歐亦類韓，萬頃定渺瀰。於今到收斂，寧易窺涘涯。
呈尤運使袤延之五首  其四 趙蕃 
翰墨有先達，知己僅三數。省齋憐其貧，晦庵過其譽。懷哉介庵老，先我騎鯨去。公如幸教之，豈歎歲不與。
呈尤運使袤延之五首  其五 趙蕃 
青衿詩學爲，白髮步乃却。茫茫悟中入，了了難邊覺。抱痾每向人，誰有如神藥。公乎有異聞，蘄爲啟玄鑰。
常州先生以太守入對五首  其一 趙蕃 
皇皇幾甸符，郁郁容臺禮。固殊彼奏召，有待今沃啟。上能格君心，次可裨國體。俗吏急簿書，細務紛鹽米。
常州先生以太守入對五首  其二 趙蕃 
爭觀蘇翰林，未識李北海。獨能親話言，異彼想風采。徬徨計拍馬，留滯搴蘭茝。匹馬候南還，輕舟即東匯。
常州先生以太守入對五首  其三 趙蕃 
一州固匪輕，四海豈不重。與其事扶疎，孰若深培壅。驥不取德稱，馬多求駕泛。偉哉底柱功，障彼百川洶。
常州先生以太守入對五首  其四 趙蕃 
青氈非舊物，喬木豈故國。家傳墨莊書，人嗣文靖德。欲知治興衰，是繫道滋熄。愚獨愧衣冠，身宜親稼穡。
常州先生以太守入對五首  其五 趙蕃 
姑蘇訪虎丘，西庵作清遊。能談著書人，老僧非黑頭。義興望荆溪，景坡亦前脩。不能乘桴者，滄波沒白鷗。
送趙叔自吏部知福州四首  其一 趙蕃 
當年治安策，通達如賈誼。汲黯不留內，似非朝廷美。得非蕭望之，政事要詳試。兩州已有聲，刺史還連帥。
送趙叔自吏部知福州四首  其二 趙蕃 
人從閩中來，盡道閩中樂。舊穀既年豐，今雨還時若。公行亦何事，重赴三山約。我乃願從之，微官還見縛。
送趙叔自吏部知福州四首  其三 趙蕃 
公雖去朝廷，祕殿通班在。不應獻納忠，於爾分內外。而况我此州，甘棠存蔽芾。旱疫苦相仍，要當蒙大賚。
送趙叔自吏部知福州四首  其四 趙蕃 
憶昨過辭公，云有湖外役。遲遲未能去，乃此困艱食。湖外米雖賤，旱歲賈者多。賈多米必貴，吾饑其奈何。
呈陸嚴州五首  其一 趙蕃 
江山不因人，何以相發揮。人而非江山，興亦無所歸。是故新定郡，得公倍光輝。豈惟江山然，鷗鳥亦依依。
呈陸嚴州五首  其二 趙蕃 
簿領古白下，檄書走臨川。陳詩道所懷，奈此巍巍然。臨分得聞見，語以故有連。此意亦厚矣，乖離今十年。
呈陸嚴州五首  其三 趙蕃 
會稽巖壑林，新定山水藪。一焉喚來居，一焉煩出守。人言公未遇，我獨以爲不。得失彼此間，於茲分薄厚。
呈陸嚴州五首  其四 趙蕃 
一代文翰主，百年風月懷。於今則所獨，視古良與偕。試評雲霧窗，孰與山水齋。况我方與嚴，身沈名不埋。
呈陸嚴州五首  其五 趙蕃 
往游金陵都，始攀石湖仙。爲我談公詩，大雅後有焉。謂我欠公詩，勉哉成其天。此語久不理，今朝墮公前。
聞克齋舅氏除江東提舉以此寄賀 趙蕃 
春風桃李花，開落幾許時。諒彼松柏質，動有千歲期。舅氏早負名，不作窈窕姿。冰霜飽摧剝，未覺明堂遲。小休朱兩轓，四牡已載馳。歛散有常度，刺舉由我施。過家得上冢，偃薄寧久爲。又意漢廷上，鼓舞須厥辭。文章豈憎命，窮人詎因時。賤子盍自勉，毋庸罪毛錐。
寄賀周子充除左相留正除右相王謙仲除參政 趙蕃 
淳熙十六年，正月十九日。雪餘雨更作，有客方抱疾。忽傳底處書，昏暮叩蓬蓽。問之何許人，乃是吾家姪。書中道何爲，除目報甲乙。要令二父知，此意深所悉。我方盤谷歸，詎應聞黜陟。雖云在田野，又可忘輔弼。况於鄉里賢，與夫舊連率。及其先友家，投分亦頗密。恭惟三君子，德盛難具述。要皆由從官，以至秉政筆。於今天下事，孰得復孰失。仰思與夜繼，想不遑暇逸。置郵速傳命，頌口當四出。而我病不能，欲置還未畢。要歌夔臯詩，稱美寧敢溢。願觀勳業成，公論斯可必。曾聞鳥鳴春，氣應還唧唧。喜甚屐且折，憂深緯寧恤。
子暢尉曹秩滿侍親攝戶掾於上饒賦詩二首以送之  其一 趙蕃 
遊君父子間，情誼等骨肉。那知三年度，但謂一日足。今晨復何事，溪頭有行舳。臨別慘莫言，裴回謾瞻矚。
子暢尉曹秩滿侍親攝戶掾於上饒賦詩二首以送之  其二 趙蕃 
平生幾游居，有親亦有故。一飯或相忘，素書不能屢。心知世情薄，但益古人慕。如君父子賢，百蓋一二數。
寄曾運使 趙蕃 
知名必曹劉，乃可暗中索。無聞若我遭，過眼誰復憶。如何十年後，姓名猶見識。當時所陳詩，亦復能道說。豈我能致然，先生自爲德。維時歲云莫，歸路千山隔。見公不三四，身已限南北。迨茲去無由，乃悔來卒迫。况今落蠻夷，公且天咫尺。猶擬信州船，看竹茶山宅。
謝王使君 趙蕃 
卧痾衡茅下，誰顧疾作門。忽傳故人書，犬吠雞爭喧。書陳使君賢，有好罔不惇。念子藥物須，萬錢致深恩。我未謁使君，此饋曷見存。是風久寂寥，當於古人論。亟起欲下拜，展轉足但捫。事殊送酒家，孤負老瓦盆。食粥已數月，政類顔平原。呼僮糴新粳，洗甑汲井渾。鄰蔬價不二，取足充盤飧。豈止飽妻孥，自可留弟昆。聊寬口腹累，姑置襦袴溫。惟我困流落，寄跡無田園。東南數十州，遍走如乞墦。今者屬有役，病縛不得犇。幾思出入勞，復慮霜雪繁。使君儻加惠，茲又何足言。屢將入城府，跼蹐駒在轅。因風道感謝，情至筆載援。
送劉得華赴漢陽教授二首  其一 趙蕃 
昔公去太學，士曰奪我師。今公去皇閣，里閭極公思。公何德於人，曰公勇於義。使其用於時，其效何止是。
送劉得華赴漢陽教授二首  其二 趙蕃 
漢陽在何許，越在河之北。聖朝富文物，要使均萬國。輟我學省彥，以爲遠方重。化成亟歸來，明堂待梁棟。
席上奉呈教授歐陽丈時併餞戴兄故其中及之 趙蕃 
良由姿不敏，所以須朋友。朋友多得人，不忍相瑕垢。萬安初經過，渝水重邂逅。君今分教來，我政官曹守。何期逃虛中，乃值平生舊。蠻山雖云荒，蠻水亦頗秀。功名漢將餘，草木騷人後。春園縱芳歇，夏屋屬陰茂。官池荷卷舒，野寺泉波驟。追隨方自茲，留落復何有。合者故慰心，離者頻回首。聊歌五字詩，以侑一杯酒。
送施教授 趙蕃 
盛心蓋俗忘，姦聲其道傷。摻別伊何吟，停杯慨以慷。君官上饒郡，分教明虞唐。俄而及瓜代，朝天架康莊。巖廊冠劍地，學省翰墨場。失人易揣摩，失己勞酌量。情融香梅葩，玉水春茫茫。鴻毛遇順風，市朝在錢塘。
送彭孚先赴辰州教授 趙蕃 
因行碧湘門，倏念黄草尾。曩辭戴安道，同者歐陽子。那知三年過，僅謂一日爾。惟辰雖陋邦，分教多名士。前瞻固高明，後至復奇偉。天將惠其俗，賢者不自鄙。流傳幾人說，邂逅一見喜。談論未云終，別袂已復起。勿謂隔沅湘，因來致蘭芷。
送梁仁伯赴江陵丞三首  其一 趙蕃 
往者左司公，會作荆州牧。君時雖從行，所志惟聖讀。今焉去爲吏，與昔當異躅。試以身所經，參之耳曾熟。
送梁仁伯赴江陵丞三首  其二 趙蕃 
直道多不容，枉道夫豈可。直道誠忤人，枉道還喪我。如君直有餘，爲計亦多左。而我枉未能，若爲逃轗軻。
送梁仁伯赴江陵丞三首  其三 趙蕃 
君搴澧之蘭，我擷沅之茝。邂逅桃花源，一笑若相待。那知青草湖，追隨復連載。南浦問何邊，冰谿復安在。
挽宋柳州綬 趙蕃 
少陵在大曆，涪翁在元祐。相去幾百載，合若出一手。流傳到徐洪，繼起鳴江右。遂令風雅作，千載亡遺究。猗歟宋柳州，有志諸公後。作詩匪雕琢，氣質先忠厚。銳鋒深自斂，至寶不輕售。行年且半百，纔爲嶠南守。嶠南山水佳，中州未曾有。慨然遠游意，不憚萬里走。下車甫朞年，已上政成奏。無何天作孽，一病藥莫捄。跖壽回乃夭，天理果大謬。諸郎有家法，處己知孝友。崎嶇窮川陸，寓郡還公匶。卜龜得安宅，厥後斯雲覆。自憐蹤迹脫，敢敘親且舊。作詩寫餘哀，清淚空如𩆎。
讀呂益卿所寄詩編明日四月一日也 趙蕃 
舊雨連今雨，空庭斷行跡。有時出門看，平湖四無壁。忽傳何處書，令我喜折屐。新知呂夫子，寄我詩滿冊。是時羊牛下，携之就簷隙。首披山居賦，奇字多莫識。徐徐見關鍵，坦若由戶出。定師離騷經，不入相如室。秋懷似選詩，法嚴仍事實。白沙龍陽作，如杜紀行役。卒至同谷吟，三讀淚橫臆。君何知之晚，今古蓋一律。兒曹苦問爺，何事爾不懌。徑卧忘解衣，中夜猶太息。曉窗啼鴂喧，今日復何日。和以扶疎篇，吾馭真可叱。
五月下旬夢趙文鼎書寄斯遠 趙蕃 
我不見君死，直疑君固生。賦詩無所寄，始復爲失聲。雞窗已三號，不但當既鳴。恍云秋之中，取酒相與傾。坐有饋生魚，歡言事煎烹。飲我謂杯小，何翅一再行。落月落未落，猶疑見鮮明。已焉覺夢爾，起坐神未平。滄波渺萬里，底處尋騎鯨。悵望莫子語，徘徊空思盈。
重陽近矣風雨驟至誦邠老滿城風雨近重陽之句輒爲一章書呈教授沅陵 趙蕃 
好詩不在多，自足傳不朽。池塘生春草，餘句世無取。詩家黄州潘，蘇黄逮師友。六義極淵源，一貫相授受。秋風有奇思，簞瓢忘巷陋。奈何催租人，敗之不使就。我謂此七字，已敵三千首。政使無敗者，意盡終難又。縱令葺成章，未免加飣餖。衣錦欲尚絅，何嘗炫文繡。一洗凡馬空，浪說充天廄。重陽晴則已，雨必風在口。今茲季月來，陰雨變時候。愔愔爵羅門，寂寂鳥噪牖。黄花冷未芳，黄葉掃復有。頗將寫吾懷，渠在那出手。併想東籬人，瞻前忽焉後。
重賦畏知寓齋 趙蕃 
君昔少年日，起家官帝城。諸公盛稱許，往往動得名。夷途一步趨，可到公與卿。永懷松柏堅，高謝桃李榮。謚齋廼曰漸，毫髮無妄行。惟時尹夫子，猶躬南山耕。是公妙言語，一字與不輕。銘能爲君述，君志益以明。蹉跎才幾何，白髮殆數莖。低回尚前銜，牢落方南征。瀟湘清絕地，屈賈放逐情。感今重惻古，慨嘆識此生。究竟漸之義，顧未忘蘗萌。彼哉少年事，老矣夫何營。徹之易以寓，俯夢仰輒驚。何止宦爲客，身悟浮雲更。南軒子張子，好學如玄成。奮然吐長句，真覺萬戶輕。尹張志則異，與君盡同盟。見君極空洞，不比小器盈。嗣宗絕臧否，白眼常若瞠。司馬萬事好，是中差自宏。看君接物際，二士蓋熟評。君今家山居，扁榜猶在桁。傍陳漆園書，立參輿倚衡。因茲大有得，居窮亦如亨。嗟我道學晚，頗困塵網攖。性又多忤物，舉足逢溝阬。誓將過君齋，指南問初程。但恐持寸莛，莫致洪鐘鳴。
有懷子肅讀其詩卷因成數語 趙蕃 
退之以文鳴，餘事尤長詩。名家賈孟流，未必踰於斯。淵明工五言，亦有歸來辭。迺知意到處，百發無一虧。孫侯絕人才，詩文俱中規。究其所源流，蓋匪一日基。有如審言門，遂至杜拾遺。餘波被芝蘭，同功有塤箎。嗟予晚聞道，未易等級推。劇談每從容，瞠若莫可追。閑窗念從公，兩脚如縶維。探囊獲新句，亦足慰所思。
將謁介庵以詩先之 趙蕃 
溪山故無盡，隨取隨以足。平生笑賀監，敕賜鏡湖曲。今代介庵老，未歸先築屋。一區占何地，琵琶欣在目。是洲出誰氏，詩自隨州續。當年名絕唱，今也安可獨。溪如益彎環，山爲增隠伏。以知得所託，水潤由韞玉。一朝起乘傳，屢疏乞祠祿。俞音落天上，裝行不待束。還家謝溪山，拄杖巾一幅。開堂會賓友，快語瀉酃醁。我時得得來，奉屨期追逐。維摩適示病，對客倦冠服。悠然失前瞻，重詣規再卜。尺書往問訊，勞公手親復。愛我誨我至，敬拜不敢瀆。自憐生無資，是役尤僕僕。轅駒豈忘遠，歸棹戒已宿。但乞老先生，一言壯空麓。
書田中問示成父 趙蕃 
每逢田中來，必問田中事。言者爲蹙頞，聽者爲酸鼻。皆云水節愆，所以陂修廢。田栽未曾了，旱勢已復至。承天無可說，有澱亦將既。早禾以日論，晚禾尚月計。餓莩已五六，疫死又三四。自茲儻無雨，何以能卒歲。時成道危苦，示爾應歔欷。
送逸歸上饒赴試 趙蕃 
謂汝可勿去，汝去意已堅。念欲終不遣，汝請倍諄然。平時父母傍，一事略不與。及今身自行，凡百誰汝護。况當苦炎熱，道遠不可說。晚須背斜陽，曉要踏殘月。墟落乃可爾，陂湖深戒之。藥物務頻進，童馬勿過疲。得失渠有命，勉旃非日競。汝解事文科，吾其老三徑。汝歸見吾友，見叔仍見舅。爲道糠覈肥，無奈相思瘦。
寄在伯三首後一首併示逸  其一 趙蕃 
出門欲尋巖，聞君已行舟。川遠不可涉，佇立空夷猶。雨風既冥冥，離思復幽幽。人生苟無別，安能成白頭。
寄在伯三首後一首併示逸  其二 趙蕃 
君行日已遠，我思日益長。何物可諭此，山高水茫茫。人生要有別，男兒志四方。奈此老多感，况於朋友良。
寄在伯三首後一首併示逸  其三 趙蕃 
兒行欣得師，爺往愁欠友。去爺勿惘然，得師知慰否。有時頻執經，無事莫多酒。無謂數月程，秋風在回首。
寄主管舅二首  其一 趙蕃 
少公上黄扉，長公思玉局。恭惟我舅氏，出處似前躅。潯陽開三徑，鏡湖賜一曲。是爲千載人，何有萬鍾祿。新詩久不誦，妙墨時在目。黄落又秋風，林空見松竹。
寄主管舅二首  其二 趙蕃  西湖
甥官楚西南，舅住天尺五。安否候何如，歲月曠如許。阿兄有書來，報道安輿舉。東閣故莫留，西湖要爲主。寥寥和靖君，遺跡墮榛莽。咫尺到梅花，追隨悵脩阻。
寄衡州舅氏 趙蕃 
西山有喬松，蒙附百畝陰。蓬蒿宅其下，旅生亦駸駸。永懷豫章公，斯文金玉音。徐洪蓋自出，源流高以深。吾舅之於黄，端若一體臨。媿我望數子，引尺那及尋。弱冠誦流傳，蒼蒼且垂簪。前帆去已駛，後舟政憂沉。憶昨送弟行，作詩道離襟。末篇何所言，志我念母心。豈知辱貺答，碔砆致璆琳。退之贈郊籍，少陵寄高岑。我固解公意，誨我力自任。不惟書諸紳，起居見前參。幾思侍公側，取酒親酌斟。積荒頼鋤耰，痼疾蘄砭鍼。涉湘定何時，紙貴行見今。勿繼屈賈詞，起和南風琴。
寄劉叔驥 趙蕃 
朝行巴陵帆，暮泊漢陽鼓。胡爲我所思，祗說在何許。折麻念離居，搴若懷遠渚。望望莫致之，江頭漫延佇。
寄鄭舜舉 趙蕃 
吾友歐陽生，詩律雜郊島。相逢每談君，必謂詩太好。送行許長句，兼復書小草。鴻鴈儻不來，何由慰懷抱。
寄懷在伯三首  其一 趙蕃  洞庭湖
沅水與湘水，合流俱洞庭。如何君於我，迺隔影與形。滄江鷗鷺野，深林蘭蕙馨。含章斯發發，遂性逐冥冥。
寄懷在伯三首  其二 趙蕃 
我苦千里役，兒荒三月書。役苦殆委頓，書荒廑墾鋤。夜雨倒湖水，春耕競田廬。事貴在勇决，爾胡但居諸。
寄懷在伯三首  其三 趙蕃 
倏爾聽鳴鴂，慨然悲衆芳。春事且衰歇，吾行可相羊。問年踰不惑，嘐嘐斯謂狂。益矣多聞友，從之道阻長。
十月八日聞鷄鳴即起案上偶有陶集繙閱數詩有懷斯遠三首  其一 趙蕃 
衾寒數窺窗，窗暗鷄已號。比鄰遞東西，我起披縕袍。始占霜檐粲，忽聽風林鏖。迺知中夜雨，吾念亦良勞。
十月八日聞鷄鳴即起案上偶有陶集繙閱數詩有懷斯遠三首  其二 趙蕃 
寒缸燭餘膏，破爐明宿火。嬾復布衾眠，遂作藜牀坐。默坐亦何爲，姑取陶詩課。我友安在哉，良思與之和。
十月八日聞鷄鳴即起案上偶有陶集繙閱數詩有懷斯遠三首  其三 趙蕃 
聞君治書樓，誦書仍課文。古人不朽計，政在三冬勤。今時獨不然，白屋期青雲。君豈斯人歟，大雅迥不羣。
冬至後五夕頻夢陳擇之 趙蕃 
所見日雜遝，寧復當我思。我此僻且陋，三夜頻夢之。遣騎告欲行，手持一通詩。發緘與兒讀，絕妙解人頤。我欲留君飯，顛倒裳與衣。宛如快閣日，不似南浦時。到蜀今幾日，首議何所爲。一儉勝百奢，徐公亦安施。幕府足閒暇，浣花有餘嬉。謫仙縱多才，蜀道無險巇。微痾固除洗，起居當具宜。蜀中富名士，匪卜亦隠醫。秘方苟有傳，寄我無或遺。寄我亦何用，多病成早衰。歸哉復歸哉，秣馬車載脂。上君白玉堂，王人亦黄扉。
雨中憶花寄懷曾季永嚴從禮二首  其一 趙蕃 
餘寒苦淹留，破衲無遽棄。欣聞好雨來，正念春耕未。瀕南花退早，何止桃李事。牡丹及酴醿，錦碎仍玉委。流年定何之，嘆息付流水。想像田廬中，桑柔麥如尾。
雨中憶花寄懷曾季永嚴從禮二首  其二 趙蕃 
白下古聚落，種花成土風。貧者籬疎薄，富家欄檻重。嚴曾蓋甥舅，交友著我中。牡丹大盤盂，酴醿鬰蛟龍。走觀仍折送，憶費詩酒供。今年百里外，此事不得同。坐病風雨惡，因之懷二公。
湖州親舊二首  其一 趙蕃 
憶昔倚少壯，不畏離別苦。及今更中年，頗識謝公語。連朝接殷勤，故已辦茲去。今晨竟不免，况此風更雨。夾溪誰家柳，向我强作舞。汝且不自持，寧能留我住。
湖州親舊二首  其二 趙蕃 
舟行風打頭，苦恨行不駛。今晨得順風，亦自非所喜。溪山如許佳，欲畫無絕藝。要當稍收拾，一一付詩裏。近看忽成遠，得此已失彼。但令人此心，惘惘不足耳。
寄孫子進昆仲 趙蕃 
霜風入枯葦，客枕那能安。起尋短燈檠，捐書復慵看。緬思平生遊，平陸多奔湍。懷哉豈無人，荆吳路漫漫。大孫行秘書，今古靡不觀。天文號隠奧，坐使十載殫。溢而爲文章，卷舒見波瀾。丞哉亦奇士，老不卑小官。詩成太白豪，笑殺東野寒。酒酣或看劍，肯爲無魚彈。儀也節更苦，凜若誰能干。譬之於草木，青松蔽春蘭。不願太官賜，自愛苜蓿盤。相携住荆溪，冥鴻渺雲端。釀泉飲佳客，採溪薦朝餐。不負風月佳，始知天地寬。我欲往從之，買船斬釣竿。富春訪嚴陵，吳淞覓張翰。人生鮮如意，高趣况易闌。君毋輕此樂，此樂非游般。
寄李晦庵 趙蕃 
昔我曾大父，高交世無倫。晚生不盡得，所知三數人。堂堂贊皇公，實能繼張陳。諫垣磨薦墨，許之以經綸。江陵竟連蹇，翰墨留餘珍。晦庵乃其季，英氣蓋八垠。家世斯文事，屬付真不泯。我亦早聞義，中年見天津。委曲問先世，與成傾蓋親。公故鼎富貴，我乃困賤貧。有詩猥蒙誦，顧乏佳句新。往過龔州庵，凍筆書吟呻。公來辱繼作，春氣動壁塵。去年濡須家，墨妙出傾囷。乍疑何人書，老大能精神。熟視乃鄙作，愧汗幾拭巾。已焉忽語此，知公蓋深仁。憫我抱奇疾，不救死且瀕。稍加匕寸施，庶使屈得伸。寧知苶然姿，攣拳殆終身。一官胡爲哉，鴻毛等千鈞。野馬窘受駕，白鷗悲就馴。五斗未及飽，已遭窮鬼嗔。劍津駭騰變，牛衣泣酸辛。非惟糟糠念，要是無補紉。朝餐罷舉案，寒日空懸鶉。舍公竟誰訴，尺書走踆踆。如聞著書餘，抄經窮夕晨。儻匪官閑散，那得了此因。楓香出楚地，茗椀寧加閩。水屏供倦息，枕流絕緇磷。獻芹則小小，用意誰諄諄。秋風日夜急，木落知松筠。竚立不可見，悠然漫溪濱。
寄施進之 趙蕃 
我遊尖峰回，一步成數憩。仰攀松夭矯，俯睨石贔屭。路窮入平野，飛鳥迎决眥。廬舍半茅瓦，阡陌相櫛比。謂皆耕稼徒，不復問名字。那知君子居，迺在青山際。聽君談所宅，悟我曾略至。時猶未識面，豈得漫通刺。都城一邂逅，草木同臭味。我旋反林棲，君適寓古寺。肯來穉子師，歷歲殆逾二。既均手足親，又篤朋友義。去年君還歸，城闉直童騎。楮生分草餘，鱘鮓動食指。今年我屬疾，故舊多遐棄。愧君不憚勞，衝暑到溪次。買肉烹伏雌，芼薑仍著豉。無資鹿脯求，竟是豬肝累。以我病苦渴，榴實富汁滓。纍纍解包裹，其大蓋絕市。勸我養形神，勉我進藥餌。裴回晝難別，展轉宵失寐。分携六十日，顧我病祇爾。雖云間何闊，戀戀曾莫置。惟君名家駒，少日便千里。賦成驚老生，謂敵相如誼。姜侯號博學，無忌稱酷似。我嘗叩疑闕，應答罔不記。江流濫觴來，層臺累土起。如君之於學，何但一第已。獨聞家素貧，慈親下妻子。躬耕不自給，負米常遠致。願君力勉旃，事固有堂陛。高賢昔未遇，勤苦類如此。我行下吳會，破蠹且料理。念將一過君，薄酒期共醉。又恐飯與芻，未免爲君費。不然君即我，會於章老氏。素書久不往，往亦難盡意。詩以道鄙懷，因焉論夙契。
寄雷丈朝宗 趙蕃 
憶我前年秋，驅羸赴行在。凄凉醴陵門，公獨枉軒盖。客中遇還使，素書僅一通。計之曾未達，公起使廣東。而我困流徙，日月無定止。逮今得還山，莽莽舟在水。長沙公寓鄉，來往維其常。儻復後此使，音問政渺茫。如公所抱負，外歛中甚富。遄歸定非晚，入侍帝左右。車行過懷玉，寄聲到林谷。容我復驅羸，宵征戒童僕。
寄范建康 趙蕃 
平生聞石湖，謂是千載人。去年此何緣，乃獲身造門。公蓋廊廟貴，我乃裋褐貧。既以賓客見，復叨尊俎陳。談間必文字，媿我非比論。雖知媿公厚，猥誦終慙新。別來才一書，無使無由頻。河內聞發粟，原思闕周鄰。江東且云然，湖外將何因。再拜謝洪喬，浮沉問水濱。
頃見迂齋談游子明不容口且誦其詩恨未遂傾蓋之願前年一見既慰我心所恨俱匆遽不得款語近過迂齋聞寄書又復訪問死生顧屏竄林壑逃死無日何以辱盛意如此輒成一詩奉寄 趙蕃 
平生施迂齋，劇談高安郡。山川固清遠，得士且韻勝。就中拔其尤，游子蓋袖領。長哦唱酬詩，使我醉復醒。前年客游杭，冰雪滯歸𦩘。相逢逆旅間，一笑交已定。近聞寄書來，諄復問名姓。如公真騏驥，顧我乃下乘。歲晚儻不遺，庶幾望三徑。
寄謝新安豐守胡達孝見遺近詩一軸便呈甘叔異章夢與 趙蕃 
向子識損益，揚雄愛清靜。我行蕭灘上，二宅駕輒命。而於酬唱中，又得胡安豐。詩作文選體，字有眉山蹤。掃門今已後，傾蓋非敢望。談間問先世，蓋乃丈人行。歸州片時程，乃復來高軒。從容僅數刻，傾倒貽百篇。平生嗜江山，到處須著語。及茲足漫摇，久乃舌自拄。時惟桂林掾，與彼新喻丞。俱以行卷來，暴富如不勝。
代書寄吳仲權 趙蕃 
長沙失會面，龍陽將叩門。君行黄鶴樓，我乃桃花源。裴回遂兩月，問訊非一言。時時得新作，日日思高軒。寧知竟相失，有抱闕細論。聞君方被薦，清廟陳璵璠。而我政落南，空江擷蘭蓀。雖云出處異，得以書疏存。言之有不盡，筆兮還載援。惟當道情愫，故爾略寒暄。
潘恭叔欲歸壽其母夫人謝子暢以事客其館辭病在告騎招周文顯爲別僕不得與也作詩寄三兄 趙蕃 
伏暑推不去，秋風來何暮。深居謝巾幘，適意親杖屨。緬懷江湖遊，悵望南北路。舊交已如隔，新知孰成故。龐公非浪出，東野方廢務。共餞獻觴人，我病不得與。
簡寄潘恭叔 趙蕃 
物生懼焦枯，吾身困蒸煮。起占天外雲，坐隔空中雨。故人住吳越，一別幾寒暑。今焉在咫尺，何事復間阻。緬思冰雪容，重想金玉語。可但發其蒙，端能病斯愈。
寄懷章衢州辛越州 趙蕃 
江東去江西，道阻而且長。懷我金石交，每瞻鴻鴈行。信州去衢州，道阻而匪脩。黄花遂九日，明月負中秋。江東去浙東，江表邈剡中。莫云巖壑異，固有丘壑同。一出與一處，或嘿而或語。行步澀如棘，欲飛恨無羽。風高已木落，薄寒能中人。室邇人甚遠，不孤必有鄰。
發隆興後寄宋茂叔趙然道昆仲併屬達後篇於待制侍郎二首  其一 趙蕃 
連朝南浦亭，繫此一葉舟。未去已欲動，既行奚復留。篙撐尚依岸，風至忽打頭。中宵渺無際，清曉浩莫收。行止固有定，淹速寧與謀。我友邈難見，西山澹凝秋。
發隆興後寄宋茂叔趙然道昆仲併屬達後篇於待制侍郎二首  其二 趙蕃 
晁君父之舅，徐子我之友。晁詩紫微來，徐學新安後。徐固困簞瓢，晁復厭奔走。當今諸侯賢，孰愈豫章右。經行見雖屢，款語不能又。煩君因几席，爲我探懷袖。
寄徐斯遠并成父弟 趙蕃 
淅瀝夜來雨，蕭條林下秋。因之憶我弟，重以思吾儔。農工方鼎來，蠶事已告休。得無陰寒妨，知復多寡收。微官本爲貧，中道成倦游。洪波政稽天，險路新摧輈。吾儔與我弟，既喜應見憂。憂我困一簞，喜我歸故丘。付與有定分，短長寧自謀。相期黄髮保，共勉素風脩。
得友人俞玉汝書云客遊建業月嘗能致錢十萬時方客溧陽感假尉事作詩寄玉汝 趙蕃 
士有孟東野，薦乃韓退之。五十纔一尉，俸錢仍半支。嗟予亦蹇者，白髮方糟醨。因聲謝吾友，十萬亦多爲。
寄答潘文叔并屬恭叔五首  其一 趙蕃 
人生無友朋，何以攻短闕。我交君弟兄，意合非固結。奈何不須臾，已復經歲月。葉落政知秋，竹新還縹節。
寄答潘文叔并屬恭叔五首  其二 趙蕃 
君家舍人公，世謂王楊作。誰知所傳授，白首終林壑。至今有源流，涇渭分清濁。豈比世上兒，風姿矜濯濯。
寄答潘文叔并屬恭叔五首  其三 趙蕃 
主簿舍徙說，御史身耻呈。夫豈爲異與，義理可不明。嗟哉後來者，窺踰多喪貞。所以使古人，炯炯長擅名。
寄答潘文叔并屬恭叔五首  其四 趙蕃 
平生蔣詡徑，家傍揚雲宅。木老夏敷陰，泉疏春動脈。索居每懷弟，斗食身久客。况乃蒲柳姿，茂悅非松柏。
寄答潘文叔并屬恭叔五首  其五 趙蕃 
斯文呂與張，用世故落落。年來踵蒿原，天意亦已虐。君嘗登其門，如戶發管籥。何當傳相授，此道得深酌。
贈曾槃樂道 趙蕃 
我居懷玉山，茶山非一游。每觀文清竹，凜若人好修。往來道嘉禾，詩曾長公投。十年再建業，問勞加綢繆。中歌殄瘁詩，尺疏去莫由。雖微荆州論，感歎自不休。今日復何日，蘭溪繫歸舟。典型君尚有，一見寫余憂。
贈路芾德章 趙蕃 
憶昔介菴老，視我猶子弟。於今於越州，必灑西州涕。重憶郎中公，契與外氏通。慨我未知學，一見寧發蒙。公於介菴老，筆硯相親友。而於郎中公，學問躬授受。與我非素交，有兒仍甚愚。辱公收教之，舉俗有是夫。辱書示深眷，未報無加譴。平日但聞風，今朝真識面。
贈孫從之 趙蕃 
吏事要及民，何假須緣飾。是故西都儒，往往名背實。萍鄉孫明府，抱負惟儒術。起家長此邦，爲政皆有述。催科非我急，急民使滋殖。今夏戒艱食，粒米勸蓄積。種麥貴宿耕，禾孫視前績。是我賢弟昆，三市俱鼎立。正之官南昌，大吏遭絲刻。爲陳先世事，稍稍從吾律。竊嘗歎斯人，當補諫爭缺。如何即九原，我爲長太息。叔也今王官，路以雲霄逼。才難未易識，屢薦今始入。贛川與洪州，目見非耳得。使之佐廟謨，彌縫寧闕職。公行被裏言，步武俱文石。爲移一縣政，於以均萬國。我雖落蠻夷，歸來豈無日。儻遂樂耕耘，於焉吾事畢。
贈耆英 趙蕃 
用世故欲巧，拙者終近德。人皆笑髯曾，我獨長太息。貧吾豈人爲，問天天不癡。君看松柏受，寧與春風期。
贈尤檢正四首  其一 趙蕃 
多書如鄴侯，讀書如張巡。一代信不數，吾身見能親。門牆雖云舊，蹤跡乃若新。政以沅湘遠，無由書疏頻。
贈尤檢正四首  其二 趙蕃 
往焉石灰橋，粲粲方秘書。近者南浦亭，皇皇乃軺車。遄歸今幾年，人望益以儲。俱期白獸省，共徯玉堂廬。
贈尤檢正四首  其三 趙蕃 
榜舟浙江潮，僦屋長安雪。寒濤幸少年，積凍還復結。雖逃蛟鰐虞，未免薪芻絕。噂𠴲悵難登，囁嚅羞妄悅。
贈尤檢正四首  其四 趙蕃 
季秋過廬陵，客有示新錄。尤楊兩詩翁，間以嚴州陸。澧蘭與沅茝，頓覺無芬馥。何况破囊中，欲探還自忸。
呈嚴黎二師并寄韓季蕭 趙蕃 
名者世公器，丈也寧取虛。我聞曾嚴黎，蓋自入學初。每繙東萊集，出門思稅車。一見良不易，寒暑三十餘。前年太和官，遣書叩曾廬。得報副以詩，妙處真起予。更有嚴黎在，因曾庶幾歟。驟聞鄂渚歿，經年爲欷歔。嚴黎固老矣，我亦雪滿梳。奈何苦偪仄，决焉不躊躇。嚴師雖龍鍾，眸子炯炯如。縱云昏忘集，解記韓呂徐。黎君更强健，白髮盡掃除。豈非仙人家，服食信有諸。我詩燕石爾，報以瓊與琚。便當與曾作，編聯世行於。季蕭陵陽孫，與嚴並門居。棄捐舉子業，盡讀先世書。時從二老遊，不曳王門裾。我言無可采，殷勤乃來渠。二老已知名，保此良不疎。惟我與爾者，勉哉涼入墟。
次韻斯遠見寄 趙蕃 
天地如許寬，出門自無之。筠窗書味長，靠壁筇一枝。吾曹本通脫，孰謂書有色。但取翰墨娛，且然相主客。霜簷曉皚皚，落葉擁不開。門開有行迹，元是題詩來。
次韻馬莊父問行期之什 趙蕃 
日日言歸去，年年事遠遊。世態甘若醴，我曹和不流。殷勤枉詩問，準擬繫帆留。
次韻斯遠二十七日道中見懷二首  其一 趙蕃 
去冬黄公亭，咏詩看梅花。深行或山崦，縱步亦水涯。雖知追隨樂，固有間闊嗟。詞鋒君莫當，銳甚如莫邪。我欲尾其後，志局道苦遐。千年定藏山，一世斯名家。
次韻斯遠二十七日道中見懷二首  其二 趙蕃 
我姿甚不敏，與俗仍倍殊。難貪太常酒，顧歸陶令廬。山中亦何有，寂寞誰與娛。晤言闊無友，展卷聊得書。人生七十稀，我今半已餘。百里九十戒，躊躇重躊躇。
次韻審知遣興 趙蕃 
沉綿既逾時，生死誰或訪。殷勤惠之書，疇昔固有望。載觀近賦詩，頗復獻窮狀。功名岐則多，究竟策非上。賈誼卒避灌，晁錯終死盎。孰愈安一區，隨事享三當。嗟我信畸人，逐食無定向。轉蓬真飄風，斷綆遭逆浪。悠悠任通塞，冉冉失少壯。志願老棲遲，耕寬築夷曠。
與蘇運使詡四首  其一 趙蕃 
筠陽有賢牧，典選得望郎。漢廷急獻納，使節乃輝光。翰墨一門盛，人才當代良。平生願識面，今日獲升堂。
與蘇運使詡四首  其二 趙蕃 
培塿無大木，溝瀆無巨魚。窈然澗壑深，渺若江海潴。澗壑雖云深，蕭艾寧廢諸。江海雖云廣，蛭螾亦與居。
與蘇運使詡四首  其三 趙蕃 
昔在元祐初，重選館閣才。時我高王父，實與數子偕。黄門任言事，薦口曾爲開。有孫不能振，白髮自興哀。
與蘇運使詡四首  其四 趙蕃 
草木日摇落，道路方阻長。豐年米故賤，逆旅錢自荒。暝宿村舍烟，朝行板橋霜。豈不願息肩，於此增徬徨。
閨怨二首  其一 趙蕃 
維南有佳人，實秉絕代色。幼聞妾婦道，不肯傾人國。幽居今過時，行媒迥無迹。世方求冶容，孰能知婦德。
閨怨二首  其二 趙蕃 
東鄰有賢女，膏沐不加御。朝惟躬奉養，莫且趣機杼。曰賢嫁何晚，政坐一貧故。誰能幣聘之，此女非傲婦。
檢校竹隠竹數三首  其一 趙蕃 
憶昔山中居，朝莫惟脫粟。何以居之安，頼此猗猗綠。一朝顧舍去，夢寐勞心目。今晨忽在眼，如客得歸宿。
檢校竹隠竹數三首  其二 趙蕃 
竹雖不解語，風能爲之言。斧斤伐我本，畜牧踐我孫。戕者可以隄，踐者可以藩。我顧不忘汝，汝言毋重煩。
檢校竹隠竹數三首  其三 趙蕃 
錢多論以屋，畜多論以谷。我獨何爲者，箇箇數脩竹。竹箇雖不多，是亦我所欲。於以盜之防，盜防寧此足。
移松與斯遠同賦 趙蕃 
垂垂白髮侵，落落青松愛。協趣在山林，移根出蓬艾。逝矣我何悲，蒼然渠可耐。
舂米方歸瑞峰寺僧送菜適至遂成晚饋 趙蕃 
香秔出村舂，晚菘來野寺。八珍不吾易，一飽有餘味。鳴鐘與列鼎，飯蔬仍飲水。此道本平觀，在人安擇爾。
栽田行 趙蕃 
早田栽已成，晚田耕未遍。風吹苗已長，汝事不可緩。邇來雨況足，高下通溉灌。雖云手足瘽，孰愈溝壑患。自茲日不百，早稻期入爨。晚禾雖云晚，霜肅但秋半。我昔山中居，升沒每關歎。及今食官倉，謂得度昏旦。那知不足飽，過午或空案。尚言工吟哦，猶說鄙計算。那知汝田翁，栽種日月斷。但懼政或疵，因之罹水旱。
成父送梅一株 趙蕃 
無竹恐人俗，無梅憂竹孤。阿連解我意，爲致三尺株。蒔之西窗前，青白相與扶。梅瘦竹亦瘠，豈唯人獨癯。終年厄貧病，藉爾得暫愉。索酒莫計琖，瓶罄當續沽。
得蕙數本有懷斯遠二首  其一 趙蕃 
幽蘭一收馨，餘卉無足睨。今晨採樵子，貽我以數蕙。風氣固王謝，兄弟猶魯衛。雨合打窗深，於余真得計。
得蕙數本有懷斯遠二首  其二 趙蕃 
酒熱無共酌，詩成欠同哦。况此春旦莫，忽來蕙成窠。樵蘇尚知貴，採掘能異科。安得同心人，與之酣且歌。
賦滕彥真家玉桂 趙蕃 
伏暑不可耐，所思惟執冰。常時月桂紅，乃作素色凝。維南實炎方，草木氣所憑。素馨與茉莉，玉色俱相仍。得非因月感，光射尚能乘。
掃桂 趙蕃 
年年賦木犀，獨未到此樹。信知官舍居，更甚此身寓。黄葉滿堦除，蔓草委霜露。相逢每變色，此樹獨如故。殷勤爲掃除，不必但花務。風月四時佳，吾其枉幽步。
對菊有作 趙蕃 
草木均是體，顧有幸不幸。故侯住瓜田，四皓卧芝嶺。譬如佳山川，何地乏幽屏。居然說終少，籍甚談箕潁。得非以人重，後世聞之警。維菊本甚微，在昔曾莫省。羅生蓬蒿間，自分託地冷。一趨騷人國，再墮淵明境。遂同隠居者，身晦名獨耿。何當園五畝，不覬田二頃。秋風及春雨，採擷花與穎。既充天隨饑，亦望南陽永。有志未能攄，對花徒引領。
周江州有靈壁石趙蘄州名以玉芝周索詩爲賦一首 趙蕃 
論石如論玉，貴德不貴名。形似偶爾同，未妨聊置評。嗚呼禹甸破，土貢久莫并。問公安取此，萬里隨南征。向來四方遊，束書與俱擎。愧彼錢馬癖，寄我山林盟。風流蘄州守，夙有能詩聲。見之謚以芝，用意真不輕。謂公許器質，一再臨專城。宜爲齋房秀，作瑞于聖明。未應如商山，寂寞身中清。須公力勉旃，石亦當與榮。念我匪能賦，徵索見公情。又惟此必詩，落筆空汗生。傳聞南池上，有石來自英。我雖未識面，想像猶弟兄。
詠隔塹梅 趙蕃 
叢篁亂臨溪，叢樹深隔塹。愛之不能即，玩之寧有厭。五字遣誰哦，一杯頻爾念。幸勿折新開，留將遂幽占。
題廳後梅樹 趙蕃 
移梅初有詩，梅開重成賦。豈問耳目謀，蓋珍貞白故。花宜倚竹妍，陰稱巡簷步。或嫌太幽閟，結實每愆御。我非調鼎手，何暇爲此慮。但取冰玉姿，不遭桃李污。
明叔送一丈黄菊 趙蕃 
菊開本叢叢，此種乃樹樹。嘗聞一丈黄，直謂莊周寓。及茲鋤移來，信可繩尺度。乃知太華蓮，十丈語非誤。陳君怯風景，酒盡不能酤。遺我遣我愁，仍須墮言句。更念貧無帷，何以致調護。
除草 趙蕃 
入門空榛蕪，半死猶未槁。清霜且零落，縱蔓那得保。奈何刺吾眼，快意思一掃。童來乃鈍鍤，兀兀日又了。蘭枯艾長壯，亂多治則少。君子小人歟，幽憂挂懷抱。
賣花行 趙蕃 
頳肩負薪行，所直不滿百。大舸載之來，江頭自山積。不如花作稛，先後價增損。身逸得錢多，人寧知務本。
投宿廣平道上逢梅懷斯遠 趙蕃 
驅羸度斜影，恨不與子俱。梅花忽照眼，炯若冰玉臞。暝投佛寺宿，憶子曾寄躅。摩挲壁間詩，雖昏尚能讀。
出北門記所見二首  其一 趙蕃 
浮雲冒山頂，橫碧門與直。所嗟籃輿駛，令我頭屢側。前瞻亦何有，浮圖梯七級。彷彿記遺基，當年居皖伯。
出北門記所見二首  其二 趙蕃 
我行舒州來，觸目歎荒棘。今經北門道，麻麥殊翳密。乃知人力愆，地固有遺殖。安得遍厥耕，疲羸當少息。
將行示遠父秉文四八弟 趙蕃 
鷄啼午方停，蟬噪暑未秋。寓居雖市近，適意如林投。可人誰能來，王徐真勝流。王居近官道，樹林間田疇。徐居復何如，老木蔭濁溝。我往必竟日，不爲有魚留。我有長安行，食謀非道謀。王郎上冢去，决焉問吳舟。令弟饑所驅，迤邐從此由。徐郎獨不出，于世罕所求。念當爲此別，要歷山寺幽。令弟既泣女，我亦病未瘳。是事且若此，其他當罷休。中秋與重九，預作離闊憂。惟其梅花時，醉之此山頭。
別齊之 趙蕃 
新月凈林木，微風動菰蒲。客子不能寐，拊身念艱虞。忽思騎鯨翁，已去不可呼。樂哉今夕境，忍令墮空虛。南都李文學，豪氣老不除。將爲章江行，值我彭蠡湖。一見如平生，健論真起予。座間誦新作，崢嶸突黄初。携酒夜過我，烹鷄仍鱠魚。快飲不記琖，耳熱歌烏烏。乘墜俱大謬，醉倒不用扶。幾夢即了我，此身無復餘。勝踐無古今，人事自作疎。東西南北人，何必懷此都。明朝兩茫茫，危途各崎嶇。語離有遺恨，更起捋君鬚。
贈別吳仲權三首  其一 趙蕃 
英英延陵家，藹藹宜章縣。政用魯諸生，俗今齊一變。諸公競推轂，天子思晚見。用捨有是夫，交親誰不羨。
贈別吳仲權三首  其二 趙蕃 
昔在山水樂，往往失意人。公今絃歌餘，迺復於此親。搜羅既奇勝，落筆爲寫真。文章復何似，高處殆先秦。
贈別吳仲權三首  其三 趙蕃 
移舟漢將祠，躡屐秦人洞。一別幾何時，酒杯還此共。前途或追隨，祇恐終倥傯。要是策羸驂，無繇踵飛鞚。
答周允升留別 趙蕃 
客居江之南，未識衡嶽大。長於想象中，便作登臨外。南游悵不已，病目恍增快。要窮山水原，靡問仙靈態。鎸鑱雅未能，造物底不貸。欣逢人中龍，一掃胸次隘。偕爲青雲期，豈顧白眼怪。多聞與多識，幾別復幾會。籓籬我妄窺，根柢君有在。自慚非孟嘉，直恐誤郭泰。蕙蘭被餘薰，珠玉覺非對。茲方賦歸來，與乃別所愛。於今未深悲，後日當重慨。江流固滔滔，山木亦旆旆。煙霞既有疾，風月豈無債。相與詠和平，無庸發噍殺。
用程季儀送行之韻爲別 趙蕃 
過江今幾年，遺俗不屢見。縱餘門戶稱，直有冠裳變。惟君河洛間，南走楚粵遍。雖從科詔求，未脫褐衣賤。芬然蘭三薰，粹矣金百鍊。潭潭務中澄，煜煜鄙外絢。遂登南軒門，如識伊川面。周旋苟有得，喜躍幾成抃。淵深保戰兢，鴆毒戒安宴。於今過城南，政似趨無倦。儒冠蓋多端，劇論如合戰。試評季路勇，孰與之反殿。前日我辭君，炎風尚交扇。祗今君別我，餘暑已堪餞。歲序急推遷，吾行甚流轉。爝火詎當陽，雨雪寧待晛。孤唳豈潜聲，卑飛終掛罥。小令泊扁舟，暫爲瀝破研。我如浩然歸，君異方朔薦。契闊方自茲，追隨復何便。
平江尋吳恭叔不獲 趙蕃 
皋橋在何許，往者郊送翱。我行姑蘇城，半日空週遭。惟君昔我契，義不減同袍。珠林一杯酒，明朝隔江濤。年來尺書絕，目斷飛鴻高。我今換一官，五溪當不毛。君行官王都，雜遝從英髦。城中十萬戶，歷問無乃勞。茲焉失一見，使我心忉忉。
沖谷道章少隠還自上饒不見過而遂歸懷玉作詩十二韻奉寄併煩送似寓齋也 趙蕃 
幽居非不佳，竹屋靜以深。春歸邈亡蹤，草木成嘉陰。天氣殊未快，令人頭岑岑。忽思從公譚，微風動衣襟。白雲何許在，引領勞我心。平生誦佳句，三歎有遺音。端如猛虎嘯，百獸藏中林。交游一周子，自昔已至今。論道若有合，根源要追尋。文章固定價，美玉同精金。窮通我均樂，茲事要力任。通脫不累物，賢哉阮瞻琴。
送公擇入浙 趙蕃 
日者君過我，今焉我辭君。楚荆易得秋，霜霰行在辰。我車甫來歸，君騎已在門。喜我更安健，勞言再三陳。已焉忽謂我，我行不逡巡。問君何因爾，欲語聲輒吞。我自解君意，操袂增酸辛。男兒志四方，懷安實敗名。不見折脅雎，慷慨西入秦。君行其有合，宿憤當一伸。造物固甚巧，頗解戲弄人。願君稍安之，無爲自傷神。諸孫君好交，送君必以文。可慰別後覽，何憂去裝貧。
送昭禮還金陵四首  其一 趙蕃 
上饒去金陵，道里何其邈。俱爲江東郡，各在天一角。君行寧知遠，我住若有縛。何以見相思，書來不嫌數。
送昭禮還金陵四首  其二 趙蕃 
君似便風船，千里纔一瞬。我如久眢井，湮沒不可浚。愧君力推挽，令我去鄙吝。加我以數年，庶幾乎少進。
送昭禮還金陵四首  其三 趙蕃 
松巒特立士，君也爲之子。異同誚歆向，父子自知己。向來知名人，得此多失彼。願君考其然，九十半百里。
送昭禮還金陵四首  其四 趙蕃 
誦君贈遺詩，吃吃口不倦。相從曾未款，取別寧我願。竟乖卜鄰約，遂作摶沙散。君如不我忘，我復何所恨。
茂德行亟不及作昭禮書姑此問訊 趙蕃 
憶昔相從初，二十有三年。別日更莫紀，少壯成華顛。中間何不有，匪但歲月遷。幾尋長安居，莫訪新市船。尺書且難寄，再面端何緣。今晨大阮來，倒屣不待前。問君比安否，談君語蟬連。短髮尚短褐，青箱保青氈。吾人相從初，情與兄弟肩。蘭陵折梅贈，虞山聽鷄眠。如何一分首，遂作胡越然。詩以道所懷，寧寫宣城箋。
蕃與斯遠季奕同生於十二月蕃初五日季奕初十日斯遠十八日近辱季奕貺詩猶未獲報茲及斯遠之壽併此奉頌二首  其一 趙蕃 
徐子崖根竹，風雪不掩綠。鄭子谷中蘭，冰霜已騰馥。二子有此風，宜爾生窮冬。我獨何爲者，飄然直轉蓬。
蕃與斯遠季奕同生於十二月蕃初五日季奕初十日斯遠十八日近辱季奕貺詩猶未獲報茲及斯遠之壽併此奉頌二首  其二 趙蕃 
鄭子才不疎，徐子文甚勇。一旦召嚴徐，一旦策晁董。去年蕭寺中，杯酒兼旬同。間闊見難合，况乎分悴豐。
次韻和答斯遠見過書所見 趙蕃 
來歸僅兼旬，來過已云屢。共耽林剎深，同賞溪亭露。濁清一再行，俊逸今古句。或哦山更幽，或詠舟橫渡。竟日爲之留，曛黑始能去。昔人物外游，隱遯亦數路。於今區中緣，向背豈同趣。我非韓伯休，君殆黄叔度。莫嗟聲氣卑，但恐歲月遽。解嘲乃文嬉，賓戲蓋言諭。陶寫固不惡，沈溺斯可懼。人雖或我寬，我則難自恕。望望獨行憂，瘽瘽良友助。
明叔每見過不久輒去仲威尤難招致索居書事呈二君 趙蕃 
可人費招呼，柰此陳與胡。問事失昏忘，論詩辨精粗。清風不可絆，白日易成晡。欲睡難安枕，繙書得踞爐。聒人紛宿鳥，對面走饑鼯。啁哳聊容汝，睢盱反闖吾。寧無捕黄口，亦有聘貍奴。
仲威復枉粥字韻詩見屬甚厚不可不答 趙蕃 
盛時無窮民，漢詔優廩粥。邇來詔書行，亦賫帛與肉。薦才職諸侯，因異駕徵卜。共思急賢治，惟日有不足。士生幸斯時，詎應隠巖谷。盍出致吾君，堯舜其爾俗。餘孽何足云，况說故地復。堂堂胡澹庵，夫子乃其族。看君妙人物，門戶真不辱。必須長養成，明顯待拭目。而我本散材，謬賦支離粟。宜從力田科，邂逅賦取菽。敢如陶淵明，歸歟托松菊。亦有父時書，續將教人讀。
子肅以古風見還詩軸頗述歸田之樂次韻答之 趙蕃 
春風忽滿目，感嘆離羣居。郊行竟何之，野蔓徒侵裾。仰看嶺頭雲，片段隨卷舒。悠然若有得，似我心地初。乃愧學道晚，何時悟真如。自茲稍鞭策，齒髮及未疎。有兒幸成丁，可以親犁鉏。要同商州民，窮功治山畬。王租及時了，優游伴樵漁。時乘少游馬，或卧淵明輿。所過輒就醉，其他焉取餘。此計儻遂心，誰能更淫書。公詩胡爲哉，指南實前車。事貴在勇决，駸駸歲將除。
夜讀子肅詩再用前韻 趙蕃 
棲鴉既投林，蕭然野人居。獨立茅簷下，依依月生裾。涉春抱煩痾，茲夕稍自舒。誦公寄來詩，何啻超黄初。正聲久欲絕，作者徒紛如。得公振頹波，如漢有二疏。擬欲躡其跡，荒棘廢墾鉏。譬由治田人，必待三年畬。敢矜一日功，草草同獵漁。窮通固定分，往者悲接輿。百年等夢間，壽夭誰贏餘。如何彼虞翻，惋歎輒著書。人生貴適意，安步可當車。茲道儻與聞，他焉從破除。
向監稅以前韻見貽復用韻答之 趙蕃 
鄒陽困游梁，自喻託枯朽。功名彼何能，慷慨終無取。寧知古君臣，義蓋存師友。高謝亦有人，班班推廣受。先師有遺言，何有居夷陋。歎息柳儀曹，枉尺贊五就。詩書自青衿，事業見白首。基本苟不定，歲月寧能又。煌煌瀟湘姿，肯雜樝梨餖。而彼倚市門，詎復工刺繡。騏驥伏鹽車，駑駘空滿廐。置是勿易談，舊矣憎多口。君詩定自佳，官乃等尉候。詩成不自足，乃復過我牖。同官有歐沈，一時真頗有。要加萬鎰彫，必待無價手。君其往從之，我亦瞠其後。
答審知見貽 趙蕃 
昔我墮極南，去茲千萬山。見面夫豈易，附書良亦難。官今聽之歸，連日乃獲語。洗蘇塵埃懷，如久旱得雨。君才日蒼蒼，略已千丈長。計其所功用，可中棟與梁。如我蓬艾等，怒長不尺寸。秋風一摧折，僅可供束藴。宜君有聲名，光彩益以新。而我復何事，强謂詩窮人。春秋了集義，詩箋復編類。建有朱校書，婺有呂正字。二公今儒先，名滿天地間。勿謂東家丘，睎顔人亦顔。
晦日用陶靖節蜡日韻 趙蕃 
正月忽已晦，惠風亦全和。更留十日晴，桃李當有花。病夫不知春，但覺所感多。東軒對深樾，日暮鳥猶歌。
晚立偶作 趙蕃 
晨雨濕木蘭，夕風吹紫荆。江南異中州，春晚猶秋清。壯年不可恃，老態忽已生。柴門立久倦，濁醪歸徐傾。
晨起見牧牛者 趙蕃 
前者蓑而眠，後者笠而坐。陂長不待鞭，草軟無用莝。蚤耕蹔廑力，午放長逸卧。薄暮翁洗犁，兒歌互相和。
晚立有作 趙蕃 
朝暉熏我肌，不飲類酣適。夕陰慘我顔，所抱非隠戚。晝夜無停機，日月布常職。浮生任變滅，二者互出沒。汝憂何從生，汝喜何自得。陰晴况莫料，暄暖難屢必。顧雖甚蒙昧，詎敢規造物。衾裯欠宵具，薪炭乏預積。未免形語言，寧知見顔色。
書事  其一 趙蕃 
長年穫稻時，人盡趨南畝。束薪固圖售，求益敢屢拒。念昔居田園，連林恣斤斧。炊飲煮坡羹，徒聞亂風雨。
書事  其二 趙蕃 
山谿急宵舂，野市赴朝糴。人言非踴貴，富者猶露積。豐年且不飽，惡歲真可戚。懸釜以待炊，衾裯寧許直。
書事  其三 趙蕃 
貧非事烹煎，病止治藥物。烏薪鬻之市，束縛論寸尺。煙浮多穉松，質重非老櫟。熾焰忽復然，寒灰已成積。
書事  其四 趙蕃 
久旱始足雨，畦圃新料理。秋茄尚入饌，晚菘能敗齒。萬錢固無相，三韭聊自詭。抱甕豈忘勤，移家嫌近市。
書事  其五 趙蕃 
兒童不知憂，度日長戲劇。忽傳山中訊，欣喜沾柿栗。爲物雖甚微，貴是家所植。何當携爾曹，遶樹親尋摘。
書事  其六 趙蕃 
東街鼓坎坎，西街鼓鼕鼕。市酒倚法禁，椎牛聚羣凶。差事驚父老，狂歌走兒童。此俗苟不止，斯民始終窮。
書事  其七 趙蕃 
早禾雖登場，舂簸纔足食。晚禾尚棲隴，登減未可必。吏持與催符，官趣違限責。爲政本憂民，民憂政何德。
書事  其八 趙蕃 
兒啼宵不飽，女訴夏無衣。幾載宦遊倦，素來生事微。詩書須自勉，紉補莫多違。我亦田園去，終難粟肉希。
書事  其九 趙蕃 
北風卷湖水，萬里雪欲狂。乘勢不自止，雲開日垂光。風伯益振厲，行子立欲殭。青女探其機，變作明日霜。湖水凍成坼，層冰傲朝陽。松柏愁悴死，寧云草蒼蒼。哀哉羈栖人，破褐無幾長。塞向亦墐戶，退憐無地藏。緬思六月中，誓言望清商。及今玄冬時，懔懔反莫當。流金與折膠，事乃旦暮常。安時輔爾躬，毋爲徒自傷。
書事  其一○ 趙蕃 
我行一何忙，羽檄來星犇。忙行抑何事，列境備戍屯。賊犯連英郴，江右聲已宣。往年縛李金，此邦蓋晏然。而今獨胡爲，騷驛窮朝昏。政坐茶賊時，曾窺此邦藩。茶賊異此賊，本皆商販民。忽當法令變，州縣復少恩。求生既無路，冒此圖或存。此賊據巢穴，其徒况是繁。萌芽手可披，不披生惡根。雖云巢穴深，豈離率土濱。彼猶蠭蟻聚，我軍貔虎羣。彼積鼠壤餘，我粟多腐陳。彼乃寇攘爾，我蓋仁義云。邊庭尚思犁，此又何足言。何當快除掃，聽民樂耕耘。我亦得拋官，歸舟趁春渾。胡爲故使我，駒局仍鴟蹲。更慮一朝焚，碔砆同璵璠。
久不作詩詩思甚涸春物日盛漫興三章用常德棗心筆書本不工重復加弱似亦與詩相稱云  其一 趙蕃 
威嚴退冰霜，清潤歸梅柳。少時騁青春，老至傷白首。日長卷添書，病倦盃費酒。姑置鴈鶩行，顧慚牛馬走。
久不作詩詩思甚涸春物日盛漫興三章用常德棗心筆書本不工重復加弱似亦與詩相稱云  其二 趙蕃 
庭行看萌芽，簷立聽呼應。在物且云然，於我可不競。青衫戀五斗，白髮間三徑。是豈人之爲，絕知吾有命。
久不作詩詩思甚涸春物日盛漫興三章用常德棗心筆書本不工重復加弱似亦與詩相稱云  其三 趙蕃 
春回溪山姿，候趣農桑務。自知盍歸來，人歎推不去。順心豈故違，宿諾寧久負。既已媿淵明，又應慚季路。
即事二首  其一 趙蕃 
問薪薪已無，問米米已空。假貸愧鄰里，犇走愁僕童。乞食陶徵君，乞米平原公。昔人有如此，吾今未爲窮。
即事二首  其二 趙蕃 
廢圃失不治，委積成荆杞。何敢問嘉蔬，亦無馬牙齒。舊聞苦行僧，破鐺煮糙米。我今頗似之，但未除髮耳。
雜興四首  其一 趙蕃 
家居百金貨，富可千金敵。持行鬻於市，曾微一錢直。人或不汝知，汝售無固急。邂逅識真者，百金還復得。
雜興四首  其二 趙蕃 
蘭生深林中，故與蕭艾同。春風披拂之，芳氣何沖融。宜有同心人，採擷佩厥躬。採擷苟不至，依然守荒叢。
雜興四首  其三 趙蕃 
不見澗底松，樹子元楚楚。長大今幾年，植立無風雨。一朝建明堂，未免斤斧苦。斤斧不爲傷，掄材固其所。
雜興四首  其四 趙蕃 
良農之於田，曾匪一日力。耕耘各以時，志在秋有穫。其間罹水旱，亦是天地德。汝不替厥功，後當值豐殖。
旅中雜興五首  其一 趙蕃 
炯炯冰玉姿，落落山林相。問渠坐何事，斬伐傷神王。更加束縛之，求市朱門傍。渠雖不解言，我爲成惆悵。
旅中雜興五首  其二 趙蕃 
英英深林蘭，發發不自閟。誰遣入市門，樵夫强解事。渠雖賞芬芳，我自羞嫵媚。懷哉山中人，紉結參珮璲。
旅中雜興五首  其三 趙蕃 
屢雪不一雪，雲脚何時絕。春風雖云來，積凍吹又結。未論芻薪價，曳履凍欲裂。苦欲作商音，聲寒還復輟。
旅中雜興五首  其四 趙蕃 
舊雪固已多，新雪翻增劇。立春已涉五，太昊猶辟易。長安有羈旅，無以度朝夕。所願見白日，歸舟泛深碧。
旅中雜興五首  其五 趙蕃 
少慕隠逸人，開口談四皓。及今聞其風，尚愧劉德老。詔恩雖與官，辭避猶却掃。不應吏部門，皇皇踏泥潦。
晚書二首  其一 趙蕃 
落月不可駐，落日不可揮。豈昧白晝長，畏此餘暑威。人生延促頃，光景變滅微。水霧已似合，山烟亦成霏。
晚書二首  其二 趙蕃 
抱道等金玉，乃不知自珍。終朝噂𠴲間，叩門復隨塵。那知江湖叟，生計竿與綸。逢人問售否，或至生怒嗔。此理何謂然，即我我即人。
酬季益 趙蕃 
君家三尺窗，盡著溪上山。怪君坐其中，舉世招不還。餘嬉到五言，時許見一斑。顧我僅曹鄶，季孟胡可間。比年爾何緣，迺復罹間關。試問蓬蒿居，孰愈轍迹環。古來千里足，未必十二閑。是故東方士，長饑猶好顔。
十三夜招全真沅陵 趙蕃 
昨朝熱如焚，今日涼如水。豈惟悟天機，政自知物理。黄華一月賒，桂子數夕事。已辦烹伏雌，相期泛浮蟻。
中秋以山居不得與周文對飲况子暢在數百里外也悵然有懷 趙蕃 
山林遠俗人，風月親我輩。凉秋半今夕，痼疾况少退。詩懷客子哦，酒欠伯仁對。百年等夢幻，一笑有成敗。禿巾倚枯松，赤脚踏斷瀨。何當約二叟，勝踐同一會。
秋日獨飲二首  其一 趙蕃 
秋風何時來，庭樹非昨好。樹猶不自持，况問青青草。人生甚草木，閲世安可保。頼此忘憂物，陶公蓋知道。
秋日獨飲二首  其二 趙蕃 
素懷樂清曠，長言待秋風。及茲摇落初，感歎如有攻。長卿既倦遊，嗣宗復途窮。苟無杯中物，何以娛我躬。
李聲父唐德輿程士和梁和仲過飲 趙蕃 
相期本林園，相厄乃霰雪。不難屐齒去，所怕巾角折。香燒古銅鼎，囊貯今墨帖。欲醉竟不能，匆匆謝車轍。
病中寄呈王信州老謝丈 趙蕃 
韓詩不可犯，顔字不可凟。舊言驅瘧癘，其效甚符籙。追慕記初學，諷誦懷三復。如何且逾月，此物猶肆毒。得非緣法異，無迺災釁酷。推移自前後，進退亦淹速。豈惟搜脂髓，直覺憎面目。醫方戒山果，牙頰怕臠肉。味嫌東野薺，餒厭平原粥。莫知所生理，真恐遂鬼錄。屬時秋已季，更值雨相續。卧聞掃空階，起步驚隕木。蛩號故亡頼，蚊豹成暗逐。未資卒歲計，頗病嚴霜促。幸遭賢使君，立政匪今俗。教微下黄堂，惠已周白屋。論情素有托，謁見慚未卜。詎應四壁立，久作窮途哭。謝公方在郡，薦士宜首牘。疇能借齒牙，價可重金玉。自憐非道謀，觸事先顔恧。病倦不成書，書成况難讀。
初三日晚題 趙蕃 
浮雲晚陸離，巨浪朝澎湃。櫓摇雖甚亟，岸遠不可屆。巴丘兩日中，湖路千里外。月上照遥山，修眉雨新畫。
是夕微雨 趙蕃 
臘雪財覆地，春雨不溜瓦。天公務塞責，人意自嫌寡。豈惟田未耕，况是麥在野。安得三日霖，滂沱遍天下。
連日雨作頓有秋意懷感之餘得詩七首書呈教授知縣  其一 趙蕃 
小雨洗清晝，幽花耀寒廳。雲間返微照，風薄成細零。蟬悽如欲收，蟲咽無蹔停。渠將趣寒事，我自感頹齡。
連日雨作頓有秋意懷感之餘得詩七首書呈教授知縣  其二 趙蕃 
頹齡不可羈，寒事亦已迫。女褐破未紉，兒襦短仍窄。杜陵歎女癡，淵明更兒責。返念田家翁，囷禾與機帛。
連日雨作頓有秋意懷感之餘得詩七首書呈教授知縣  其三 趙蕃 
牆根數席地，聊爾遣耘治。年豐菜亦熟，採掇斯及時。拔葵媿公儀，學圃非樊遲。幸逃肉食鄙，用補囊粟饑。
連日雨作頓有秋意懷感之餘得詩七首書呈教授知縣  其四 趙蕃 
淵明抱羸疾，猶復歸田園。安能爲五斗，折腰若拳拳。簞瓢非可樂，不改迺稱賢。夫子故不死，仰鑽高且堅。
連日雨作頓有秋意懷感之餘得詩七首書呈教授知縣  其五 趙蕃 
我官雖云薄，廩粟猶有繼。懷哉江東弟，餬口當何計。風悲隕高梧，雨歎凋碧蕙。富合與貧離，怛然撫身世。
連日雨作頓有秋意懷感之餘得詩七首書呈教授知縣  其六 趙蕃 
聞兒誦書聲，兩耳輒爲明。青紫云乎哉，老我愧此生。家聲寒如冰，奔走霜鬢盈。束書故好在，淹泊諒無成。
連日雨作頓有秋意懷感之餘得詩七首書呈教授知縣  其七 趙蕃 
沈侯賦郊居，歐公賦鳴蟬。誰謂遠莫繼，有孫筆翩翩。我獨歌骯髒，世憎還自憐。秋風鳴不已，如欲相和然。
趣章永豐祈雨 趙蕃 
高田卷蒼埃，下田積荒穭。頻聞父老嘆，似訴車戽苦。吾鄉地猶薄，有類家素窶。旱繇十日晴，潦自三尺雨。吏斯靡常禱，神得誇屢許。近雖略豐稔，曾不厚倉庾。桑麻籍銖兩，門戶强撐拄。往時屬初夏，插秧未終畝。甘膏偶愆候，人意已深阻。沛然天爲賜，翕爾農遂舉。沉憂釋阽危，樂事覬安堵。迨今幾何日，所歷無廢土。豈惟勞手足，殆欲病腰膂。早禾穗且實，晚稻花半吐。更寬經旬虞，當作有歲取。奈何又觖望，嗟爾復奚補。雲師匪云怠，風伯敢固拒。烹鵝竟何術，象龍恐非古。精誠苟潜運，響應猶或俯。誰能任此責，再拜謝明府。
初六日雨而甚微 趙蕃 
旱勢若燎火，雨粒如投珠。望望恐不及，嗷嗷欲成呼。叩龍探古湫，號佛喧通衢。山川禱斯必，社稷報不渝。古人之所是，今人之所迂。龍神與社鬼，其事亦區區。
雨二首  其一 趙蕃 
旱極乃得雨，凄然天已秋。譬如病且革，藥劑方一投。不猶愈於無，庶幾千一瘳。未聞失東隅，果有桑榆收。
雨二首  其二 趙蕃 
得雨天忽秋，起我凄其悲。凄其亦何悲，歲晏霜雪期。壯志久已謝，白髮來及時。絺綌與裘褐，棄置復營爲。
閔雨 趙蕃 
青山本無垢，坐受瘴霧侵。馬倦不加鞭，暑氣令人昏。去年蝗爲災，千家百不存。流亡不自保，聚掠連諸村。閔閔望一雨，可招若敖魂。旱勢復如此，早禾空如雲。豐登數有常，赤子皆天民。惜此三尺雨，龍師恐不仁。禳禬古有法，至和格神人。不見東海郡，孝婦冤欲伸。
閏月二日雨三日復雨寄斯遠三首  其一 趙蕃 
大雨固霶霈，小雨更霢霂。蕭然凉已生，隠若雷未伏。前時歷月陰，邇日連朝暴。早田有愁乾，菜本亦恐縮。居閑苦無事，憂國願時熟。老翠上松篁，餘滋到蘭菊。
閏月二日雨三日復雨寄斯遠三首  其二 趙蕃 
夏雨多驟止，晚灑苦易乾。陰乎不能釋，膏爾殊未闌。疎疎政簷溜，浩浩忽木端。沈疴頓如失，甘寢不自安。遲明復大集，平地如湧湍。戲作擁鼻調，以歌田父歡。
閏月二日雨三日復雨寄斯遠三首  其三 趙蕃 
無人南澗遊，老我北窗卧。雨爲洗炎蒸，身成起頹惰。幽花曜叢叢，新竹排箇箇。是中有餘詩，獨唱誰其和。懷君固非遠，念我當數過。蟬噪晚聲清，螢飛新月破。
閏七月五日雨中記所見 趙蕃 
雨來山爲昏，雨罷山如洗。秋風欻已高，長空澹如水。其誰知此樂，勝處屬幽子。登臨無所詣，溪樓成徙倚。沙鷗意氣逸，衝烟棲復起。是身困覉束，沿戲直愧爾。平生耽佳句，此癖殆至死。得酒忽詩成，頹然自醒醉。
連雨獨飲偶書四首  其一 趙蕃 
緣山灌木長，遶舍芳草積。敢希陶淵明，自謂張仲蔚。出門無所詣，閉戶聊自得。簡編或倦𠙆，壺觴恣酣適。
連雨獨飲偶書四首  其二 趙蕃 
自昔嗜酒徒，往往皆能詩。詩亦何與酒，胡爲必相資。我詩既不工，我酒還復漓。頹然亦復醉，信筆輒書之。
連雨獨飲偶書四首  其三 趙蕃 
人無送酒錢，官無種秫田。鄰家頼可賒，醉過春風顛。春風急雨顛，梅黄更連連。不念陋巷士，其貧類顔淵。
連雨獨飲偶書四首  其四 趙蕃 
伯倫無他文，一頌自不朽。淵明飲酒詩，乃至二十首。未易多寡論，俱能金石壽。我乏二子辭，徒然老耽酒。
寒雨感懷呈斯遠三首  其一 趙蕃 
窮冬固多悲，凍雨仍併作。真成晝連夜，直欲寐無覺。其陰似春仲，其令豈天錯。林棲未歸休，蕭寺猶旅泊。孰寬留滯懷，政頼朋友樂。梅華開且半，芒屨曾未著。溪亭縱微吟，破屋成細酌。悠然起遐心，彼哉羞好爵。淵明念田園，幼輿志丘壑。坐釣有羊裘，峩冠自麟閣。
寒雨感懷呈斯遠三首  其二 趙蕃 
少讀隠逸傳，雅意煙霞人。居官早自縛，半世幾沒身。青衫類枯葉，兩鬢如爛銀。人知趨走苦，己重疾病湮。歸微三徑資，尚竊太倉陳。鄰里有伏臘，弟兄無越秦。况此交友高，而能朝夕親。君還志遠遊，所願猶逡巡。我乃歎寡與，未易論苦辛。勿道車馬乏，勿嫌風雨頻。
寒雨感懷呈斯遠三首  其三 趙蕃 
平生幾交游，念往常恍惚。始從五州數，却自他邦述。徐州殞川魚，葉縣飛鳬舄。吳興罷童迎，漢殿空履跡。鯨魚渺洪波，長城墮立壁。元龍漫豪氣，子雲終執戟。詩壇絕韓呂，詩友無道釋。文章固能傳，事業竟何得。是皆我深知，半亦君舊識。更將寫其心，悲甚不能筆。
是夕雨大作復呈潘提舉 趙蕃 
雲行方陸離，月出重蔽虧。旋聽隠其響，已見沛然馳。信有誰能禦，那云鼓再衰。天瓢快傾瀉，旱魃勇鞭笞。卧想歌謠疾，頓寬車戽疲。中宵猶颯沓，既曉尚紛披。五日能如一，有年端可期。旱頭今已破，雨脚不難垂。使者豈爲德，天心茲可知。在予非赫赫，於汝要熙熙。始急救荒法，終傳喜雨詩。但須觀氣象，不必問蓍龜。米賤行當復，物生斯得宜。寧容倦游者，侘傺獨天涯。
招明叔 趙蕃 
平原拙生事，數月且食粥。蠋也巧於貧，晚食以當肉。士窮見節義，不以富貴卜。用志苟如此，寧有憂不足。我生本寒士，犁鉏起窮谷。顧惟疎野姿，動輒當忤俗。得祿本甚微，奪去蓋聊復。雖云出無車，定免赤其族。在我無所念，於君果何辱。而君終日間，惘惘形面目。幼穉悉遣歸，不慮瓶無粟。大兒頗類吾，藜羹甘半菽。庭前既除草，窗外亦栽菊。屬君早來過，束書期共讀。
再用前韻 趙蕃 
田家雖賤勞，豐歲飽餐粥。儒士筆以耕，相形無食肉。我生文字盟，向日交友卜。自從此邦來，得君一夔足。作詩非野格，悟坡更參谷。字法皆有師，翩翩信超俗。誰云前輩遠，解使神觀復。鸞乃鳳之徒，蕙乃蘭之族。惟我甚亡頼，於何能見辱。又何與於人，嗔君刺在目。寒窗夜沉沉，燈燼落金粟。芻薪價益高，窘狀稭然菽。相看一何有，有子所送菊。何以得今夕，把君詩過讀。
十四日二首  其一 趙蕃 
梅開在高岡，仰望不可攀。微風一動摇，落片紛斕斑。下者隠幽閟，叢然榛棘間。著根近溪流，墮地即水灣。是物佳莫匹，在處堪解顔。扶藜曳芒屩，永日不得還。
十四日二首  其二 趙蕃 
窮冬無苦寒，寬我欠裘褐。裘褐苟不備，道有猶絺葛。童奴忽告言，薪盡米復竭。市糴不可賒，囊錢顧安得。詩成詎堪煮，梅望當止渴。一笑謝兒曹，爾饑由我拙。
十二月七日病題四首  其一 趙蕃 
曉枕聞屐聲，方知夜來雨。遥憐江南梅，玉立勝越女。林深笑成暗，溪淺照亦俯。想象不勝情，吾寧久羈旅。
十二月七日病題四首  其二 趙蕃 
前朝困壺觴，昨日强撐拄。今晨不能支，謁告報公府。噤瘁苦春寒，廉纖真雪雨。病狀雖摧頹，猶思鷗鷺舉。